Korrikaren eskualdeko aurkezpena egingo dute barikuan Itzubaltzetan - Hiruka.eus\n2017-03-08 12:08 Korrikaren eskualdeko aurkezpena egingo dute barikuan Itzubaltzetan\nEskualdeko aurkezpena barikuan egingo dute, Itzubaltzeta/Romoko parrokia-etxeko ekitaldi-aretoan, 19:00etan. Euskararen aldeko lasterketak apirilaren 6an zeharkatuko du Uribe Kosta, Lemoiz izan ezik. Daborduko, herrietako Korrika-batzordeek egitarau zabala prest daukate.\nAurreko Korrikan bezala, lekukoak itsasadarra zeharkatuko du Lutxanako arraunlarien "Ederra" traineruan.\nKorrika aurkezteko, iragartzeko, harrera egiteko eta baita ere joandakoan agur esateko ia 40 ekitaldi prestatu dituzte auzoetako eta herrietako Korrika-batzordeek daborduko. Korrika Kulturala, Korrika Txikia, Korrika-jaiak... euskararen aldeko nazio-ekimenik handienak txokorik txikienean ere antolatutako ekitaldi denak batzea ez da erraza, egunero zer edo zer berria sortzen baita. Horrela aitortu du Lohitzune Rodríguez Uribe Kostako Korrika arduradunak, orain arteko ekimenen berri ematean: "egitarauak eguneratzen jarraitzen du egunotan". Horrenbestez, ekitaldiak sortu ahala eguneratuko ditu HIRUKAk agerkari digitalean.\nEkimen denak bariku honetan abiatuko dira, martxoaren 10ean, eskualde-mailako aurkezpenagaz. Itzubaltzeta/Romoko parrokia-etxeko ekitaldien aretoan, arrastiko 07:00etan ipini dute hitzordua Korrikaren eta AEKren lagunek. 20. Korrikaren gaineko nondik norakoak lagunartean azaldu ostean, Jone eta Imanol Uria bertsolariek bertso-kalejira egingo dute herri bereko Gure Etxea tabernatik.\nHurrengo egunean, zapatuan, Korrikako materiala erosi ahal izango da goizeko 12:00etatik aurrera Erromotruk azokan, Itzubaltzetako Santa Eugenia plazan. Ordu berean, diru-batzea egingo dute Erandioko Altzaga auzoko kaleetan, musikaren doinupean.\nEgitarau luzearen hurrengo etapak datorren astean izango dira: barikuan, hilaren 17an, Korrika-festa eta afaria izango dituzte Erandiogoikoko Euskadi plazan eta Dandaka jatetxean, 18:00etatik aurrera; ostera, 19:00etan, Leioako Korrika-aurkezpena egingo dute Txomin Aresti ikastetxeko sarreran. Ordu berean, Getxon, musikaz lagundutako diru-batzea hasiko dute, 23:00ak arte. Hurrengo egunetan, zapatuan eta domekan, diru-batzeak izango dira Plentzian eta Gorlizen. Hala, euskararen aldeko lasterketaren inguruko ekitaldiak hasi besterik ez dira egingo.\nOrain arte finkatutako egitaraua\nMartxoak 10, barikua\n19:00etan, Itzubaltzetako parrokia-etxeko ekitaldia-aretoan, Uribe Kostako Korrika-aurkezpena.\n20:30ean, Itzubaltzetako Gure Etxea tabernatik, bertso-Korrika, Jone eta Imanol Uriagaz.\nMartxoak 11, zapatua\n12:00etatik aurrera, Itzubaltzetako Santa Eugenia plazan, Korrika-materiala salgai, Erromotruk azokan.\n12:00etatik aurrera, Erandioko Altzaga auzoan, diru-bilketa musikatua.\nMartxoak 17, barikua\n19:00etan, Leioako Txomin Arestiko hallean, Leioako Korrika-aurkezpena.\n19:00etatik 23:00etara, Getxon, diru-bilketa musikatua.\n18:00etatik aurrera, Erandio Goikoko Euskadi plazan eta Dandakan, Korrika-festa eta afaria.\nMartxoak 18, zapatua\nGoizean zehar, Plentzian, diru-bilketa musikatua.\nMartxoak 19, domeka\nGoiz eta eguerdi partean, Gorlizen, diru-bilketa musikatua.\nMartxoak 22, eguaztena\n14:30ean, Kultur Leioako Auditoriumean, DBHko ikasleentzako Korrika-aurkezpena, "Gu ta gutarrak" saioko lagunakaz.\nMartxoak 23, eguena\n09:00etatik 11:00etara, Lauaxeta euskaltegian, bertso-saio didaktikoa (aurretik, izena eman beharra dago).\n16:30etik 18:30era, Lauaxeta euskaltegian, bertso-saio didaktikoa(aurretik, izena eman beharra dago).\nMartxoak 24, barikua\n19:00etan, Gorliz-Plentziako Danontzat gaztetxean, Korrika-aurkezpena.\n19:00etan, Erandioko Azoka Zaharrean, Korrika-aurkezpena.\n20:00etan, Algortako Bodeguilla Butron tabernatik, bertso-Korrika, Inazio Vidal eta Arrate Illarogaz.\nMartxoak 25, zapatua\n19:30ean, Erandioko Kalezulo gaztetxean, "Ez da kasualitatea" bertso-saio musikatua.\nMartxoak 26, domeka\n17:30ean, Algortako Azebarri Kultur Elkartean, "Mahai-jolasak euskaraz! Tipi-tapa, Korrika!".\n10:00etan, Leioako Sakoneta kiroldegian, Berdodromoa.\n18:00etan, Leioako Sakoneta kiroldegian, Berdodromoa.\n11:00etan, Getxoko Andra Mari elizaren inguruan, Korrika-txikia.\n19:30ean, Erandioko Altzaga auzoan, kantu-poteoa.\nMartxoak 31, barikua\n09:30ean, Algortan, Algortako Korrika-txikia.\n10:00etan, Leioan, Leioako Korrika-txikia.\n11:30ean, Itzubaltzetan, Itzubaltzeta eta Areetako Korrika-txikia.\n12:00etatik 13:00etara, Leioako Barandiaran Beheko patioan, umeentzat Arima disko-festa.\n17:30ean, Algortako San Nikolas plazan, zirku-jaia.\n17:30ean, Itzubaltzetako Santa Eugenia plazan, zirku-tailerra.\n19:00etan, Barrikan, Korrika-aurkezpena eta "BatZuk" dokumentala.\n19:30ean, Urdulizen, Korrika-aurkezpena eta "BatZuk" dokumentala.\n19:00etan, Sopelako frontoitik, kantu-bira eta diru-bilketa.\nLeioan, herriko eragileakaz kalejira musikatua eta afaria Altzaga ikastolako jantokian.\nApirilak 1, zapatua\n19:00etatik aurrera, Astrabuduko Mendiguren plazan, Korrika-jaia: dantza-plaza eta Kherauren kontzertua.\n12:00etatik aurrera, Armintzan, Korrika-jaia eta "BatZuk" dokumentala.\nEgun osoan, Berangon, Korrika-jaia (zehazteke).\nGoiz-eguerdian, Urdulizen, Korrika-jaia (zehazteke).\nGorliz, Plentzia, Urduliz, Berango eta Erandion, Korrika-txikiak.\n22:00 – 24:00, Gorliz eta Plentzian, korrikaren etorrera girotzeko, elektro-rock txaranga eta Aldats elektro-txaranga.\n18:00etan, Sopelako Udaletxe plazan, dantza gidatuak.\n18:00etatik aurrera, Algortan, Korrika-jaia: San Nikolasen, haurrentzako tailerrak eta disko-festa. Ondoren, dantza gidatuak eta elektro-txarangak gidatutako poteoa.\n23:41ean, Korrika Urduliztik pasatuko da.\n00:05ean, Korrika Gorliztik pasatuko da.\n00:26an, Korrika Plentziatik pasatuko da.\n00:47an, Korrika Barrikatik pasatuko da.\n01:05ean, Korrika Sopelatik pasatuko da.\n01:44an, Korrika Berangotik pasatuko da.\n02:08an, Korrika Algortatik pasatuko da.\n03:23an, Korrika Leioatik pasatuko da.\n03:56an, Korrika Erandiotik pasatuko da.\n21:25ean, Korrika Erandiogoikotik pasatuko da.\nApirilak 7, barikua\nEskualde osoan Getxo Uribe Kosta\nUmeen transexualitateari buruzko ikus-entzunezko material didaktikoa aurkeztuko dute gaur\nAbian da Korrika


Aldi baterako kontratuak sustatzeak ez dau ekarri enplegu-ugaritzea - bizkaie.biz\nAldi baterako kontratuak sustatzeak ez dau ekarri enplegu-ugaritzea\nBizkaie! 2020-05-22 08:38 Pil-pilean\nBehin-behinekotasunaren tasea handitu eta mugabako kontratazinoa gitxitu egin da.\nJosu Ferreiro | Ikusi handiago | Argazki originala\nKaleratze-kostuak txikitu eta aldi baterako kontratuak sustatu zituen lan-erreformeen eragina izan dabe aztergai UPV/EHUn eta Cambridgeko Unibersidadean egindako ikerketan; ze eragin erreal izan eben 1988 eta 2012 urteen artean Europa osoko hainbat herrialdetan indarrean jarritako lan-erreformek. Ikusi dabenez, ez da lortu kontratazinoa sustatzea; gainera, erreforma horreen bidez, behin-behinekotasunaren tasea handitu egin da eta mugabako kontratazinoa gitxitu.\nLan-merkatua malgutzeko helburuaei eutsiz, 1990eko eta 2010eko hamarkaden artean ekonomia gehienek, batez be europarrek, zenbait neurri onartu zituen lan-merkatuak aldatzeko asmoz. Horreen bitartez, langile iraunkorrak kaleratzeko kostuak txikitu eta aldi baterako kontratazinoa bultzatu eben: Lan-merkatua alderdi batzuetan zurrunegia zalako egozan sufriduten ekonomia horreek lanbakotasun arazo handiak, merkatuak ezinbaitziran azkar egokitu gorabehera ekonomikoen aurrean, azaldu dau Josu Ferreiro UPV/EHUko Ekonomia eta Enpresa Fakultadeko Ekonomia Aplikatua V Saileko irakasleak. Ferreirok, sail bereko kide Carmen Gomezegaz eta Cambridgeko Unibersidadeko irakasle Philip Arestis-egaz batera, neurri horreek lan-merkatuetan izandako eragina aztertzeari ekin eutsen: Europako hamaika herrialdetan ezarritako erreformek 25 urtean, 1988tik 2012ra, izandako eragina, hain zuzen: 1980ko hamarkadako legerian ezarritako kaleratze-kostuak erdira baino gehiagora murriztu zituen, bai lan egindako urte bakotxeko ordaintzen diran egunei jagokenez, bai langileak jasoten dauen gehienezko hileko-kopuruari jagokonez, adierazo dau ikertzaileak.\nIkerketeari ekin eutsenerako hasiak ziran argitaratzen ikerketak eta iradokitzen eben ez zirala lortu helburuak eta ez egoala frogatzerik erreformei esker enplegu gehiago sortu zanik: Enplegua gitxiago babesteak ze ondorio izan zituan aztertu nahi izan genduan, ez enplegu osoan bakarrik, baita enplegu mugabakoan eta behin-behineko enpleguan izandako eragina be. Alderdi horreetako bakotxa bereiz aztertu genduan, dino Ferreirok. Ikertzaileak adierazo dauenez, enpleguaren babesa murrizteko asmoz txertatutako aldaketek, hau da, kaleratzeak merkatzeak eta, aldi berean, behin-behineko kontratuak sustatzeak, ez dau ezelan be eragin enplegu-tasa orokorrean, izan be, asko egin dau gora behin-behineko enpleguak baina asko gitxitu da enplegu mugabakoa. Enpleguaren eboluzioa hazkunde ekonomikoaren araberakoa da bakarrik, eta, horrenbestez, ekonomiaren hazkunde-erritmoa handituta bakarrik emendatzen da enplegua.\nLan-erreformek izan dabe, halan da be, eragina lan-merkatuan eta horreen artean topautako nabarmenena izan da enplegua birmoldatu egin dala: Segmentazinoa jazo da eta, holan, langile-kategoria bi dagoz orain: kontratu finkoak edo iraunkorrak dituenak eta aldi baterako kontratuak dituenak. Lan-merkatu desbardin bi balira lez funtzionetan dabe ia, behin-behineko kontratua daben personek oso aukera gitxi dabelako mugabako kontratu bat lortzeko. Eta, gainera, aldi baterako kontratuen lan-baldintzak eskasagoak dira, batetik, iraupen laburragoa dabelako eta, bestetik, diru gitxiago irabazten dabelako, zehaztu dau. Ferreirok badaki enpresak dirala erreforma horreen onuradun nagusiak: Eskulan malguagoa eta merkeagoa da.\nFerreiroren eretxiz, egoera hau aukera ona da estaduentzat lana babestu eta legeria aldatzeko.


Esaera zaharrak aholkuak emateko, konparatzeko, argudioak emateko, kritikatzeko, iritziak leuntzeko, irakasteko… erabiltzen dira. Askotan, metaforak izaten dira.\nGaraian garaiko ikuspegia ematen dute; horregatik galtzen dute atsotitz batzuek gaurkotasuna, gizarte jakin bateko bizimoduarekin oso lotuta daudelako. Gizartea asko aldatu da (teknologia kontuetan, esaterako…) eta, berarekin batera, atsotitzen erabilera ere bai. Gazteen artean galtzen ari direla ematen du, gehiago erabiltzen dutela helduek, alegia.\nGotzon Garatek honelaxe definitzen ditu atsotitzak Hasier Etxeberriak egin zion elkarrizketan, ondoko galderari erantzunez:\n–Ongi bereizten dituzu esapideak atsotitzetatik?\n–Oso garbi. Atsotitzek beti filosofia dute azpian. Esapidea, ostera, sinonimo bat da, molde errazaren ordezkoa. “Zoaz hemendik” esan beharrean, sinonimo bat erabiltzen duzu, horren ezaguna ez dena, “Zoaz antzarrak ferratzera”. Esapide honetan eta besteetan ez dago filosofiarik. Esaldi xingleak dira.\nOstera, “Azeriak buztana luze, besteek horrela dutela uste”, esaldian pentsamendu mamitsu bat adierazten duzu: “Zu nolakoa zaren, besteak ere zure modukoak direla uste izango duzu”. Iritzi bat adierazten duzu.\n“Gotzon Garaterekin berbetan“, Jakin aldizkaria, 2006, 91. or.\nJabier Kaltzakorta ahozkotasunaren ikertzaileak honela dio:\nAhozko elementuak dira esaera zaharrak. Idazle batzuek ere baliatzen dituzte, ordea. Kixoten, esate baterako, Santxok trumilka botatzen ditu. Eta ikerlan asko daude gaztelaniaz, Santxok darabiltzan esaera zahar eta esapideen gainean. Esan nahi dut, ez bakarrik filosofia bat duten esaerak, esateko moduak ere badituela Santxok. Tradizioa galdu… El ladrón cree que todos son de su condición. Gutxi izango dira hori euskaraz nola esan dakitenak. Modu askotara esan izan da hori euskaraz. Besteak beste, “azeriak buztana luze, berak legez besteak uste”.\nMiel Anjel Elustondok Jabier Kaltzakortari egindako elkarrizketa: “Idatzizkoa eta ahozkoa bi mundu guztiz ezberdinak dira“, Argia aldizkaria, 2014-11-16.\nEsaera zahar (OEH)


Nola menda eragiten potentzia gizon - Maxisize\nMenda gizonak: - efektua, indarra eta osasuna\nMenda ezaguna da sorta zabal bat propietate terapeutikoak, tratatzeko erabiltzen da azaleko gaixotasunak, decoction menda sendatu gaixotasun askoren. Zientzialariek dira aktiboki buruzko eztabaida nola menda eragiten potentzia gizonak.\nBeren iritziak banatu ziren: batzuk argudiatu landare eta hori kaltegarria gizonen osasuna, beste batzuk deitu afrodisiako.\nEta, hala ere, gizon askok pasatu menthol zigarroak, menda tea eta menda oietako.\nErabili menda gizonen\nSexu bizitza osoan faktore askoren araberakoa da. Pobrea dieta, alkoholismoaren, ariketa falta, estresa, gaixotasun eragin negatiboa izan osasunean gizonak. Normalizatzeko sexu-jarduera, beharrezkoa da desagerrarazteko arazoaren jatorria. Ondoren, galdera sortzen da, ez spearmint on gizonezko potentzia?\nIa guztiak barietate menda zenbaki bat izan, oso propietate erabilgarria. Belar sortzeko belar infusioak, tinctures, olioa. Oinarritzen da mota guztiak egin tanta, pilulak, lozenges, xarabeak. Askotan erabiltzen da sukaldaritzan eta egiteko edari freskagarria, entsaladak, pastak. Moderno askok botikak dauka menthol.\nBada galderaren erantzuna nola menda eragiten gizonezko potentzia segurua da, esan nahi da onuragarria da gorputza:\nbat du, lasaigarri efektu, relaxes eta soothes gizona;\ninsomnioa arintzen eta suminkortasuna;\neragozten gaixotasun kardiobaskularrak;\nhantura murrizten eztarriko hotzeriak;\nbat errazten baldintza bat altxatutako tenperatura;\ndu analgesikoak gorputza eragin;\nerabiltzen artikulazioetan hantura, radiculitis, osteochondrosis.\nHori gorabehera, menda eta potentzia gizonezkoetan eragin polemikoa gaiak. Hostoak landare eduki emakumezkoak hormona, ahal izango dute, beheko testosterona maila. Belarra gomendatzen da, emakumeen hormona-nahasteak. Landare lortzen kentzeko gehiegizko ile gorputza, ematen du gorputz femenino baten forma. Honek eramaten gizon nahasmena eta askok uste belar murrizten libido.\nZientzialariek saiakera ikusi nola menda eragiten gizonezko potentzia, egindako esperimentuak arratoiak. Denbora kopuru jakin bat animaliak eman ziren bakarrik tea. Ondorioz, arratoiak dute nabarmen txikiagoa testosterona maila.\nBaina esperimentua ez zen nahiko zuzena, gorputza bezala esperimentala, ez da beste likido.\nAdos, delako bat sane pertsona ezin izango da erabili, landare, hala nola, kantitatea, dena izan behar du neurriz.\nSarritan kausa gizonezko potentzia bezala ezer ez da, antsietatea, estresa, eta neurosi hainbat jatorria. Eta hemen sortzen da galdera, ez menda on potentzia gizon? Laguntzen du, horiek kentzeko gaitz. Bada, landarea kentzen oso eragin gizonezko potentzia, erabili ahal izango da, zaharberritze, gizonezkoen botere nagusia zera da, kalkulatzeko dosia.\nErregularra sarrerarekin esan nahi du, edukiak, peppermint belar eragin onuragarria du egoera emozionala gizona. Hobetzeko emozionala atzeko eramaten libido handitzea, potentzia.\nGarrantzitsua! Landare kaltegarria da bakarrik bada gizon bat hasiko hartu egun bat, gutxienez, bi litro edan.\nErrezeta hobetzeko potentzia menda\nBelar infusioak eta decoctions laguntza kentzeko zutitzearen disfuntzioa. Errezeta menda potentzia da nahiko sinple eta merkean.\nGisa landare-egintza ezberdinean gorputza, hartu behar da ez baino gehiago bi aldiz, egun bat. Onena da makila tratamendua ikastaroa. Hartu ahal izango da hogeita hamar egun. Duzu, ondoren, egin behar bat bi aste hautsi.\nBerreskuratu eta hobetzeko potentzia landare erabiltzea gomendatzen da konbinatuta beste belar.\nPrestatzeko salda erabili honako osagaiak:\nperforatum San Juan wort – 50 g;\nhirusta gorria – 50 g.\nTxiki bat hartu pan, behean zelatan ehuna, beraz, belarra ez da harremanetan metal. Bestela, oxidazio salda gal daiteke mantenugai.\nBelarra pour 1 litro ur irakiten eta leku likidoa ur-bainu batean. Prest salda behar berotzeko 5 minutu bero baxua, ondoren, behar zuen baimendu infuse cool arte.\nTentsio ondorioz, likido eta produktu hartu bi aldiz, egun bat 150 ml hogei minutu jan aurretik.\nBatetik, osagai horiek, ahal izango duzu tintura alkohol-oinarritutako. Leku belarra ilun batean ontzia, pour bideratzen vodka (500 ml). Itxi edukiontzi eta gordetzeko leku ilun batean bi astez. Tincture hartu 1 koilaratxo oheratu aurretik.\nErrezeta muntaketa bat\nPrestatzeko tincture behar duzu:\nmenda ¼ tsp;\ngaziak – koilaratxo erdi bat.\nOsagai guztiak nahastu, pour ura irakiten (100 ml). Utzi aldapatsuak bost minutu, gehitu prestatutako nahasketa 1 koilaratxo eztia eta edan baino ordu erdi lehenago, intimitatea, ez iragazketa.\nPrestatzeko koktel behar izango duzu:\nberri txarrak) – 30 g;\nizozki – 100 g\nNahastu osagai guztiak, diluitzeko edalontzi bat ur hotz, astindu ondo nahasgailu batekin. Produktua erabiltzeko prest dago.\nGarrantzitsua: belar freskoa laguntzen estimulatzen garuneko jarduera eta tonuak odol. Hori dela eta, lortzeko ondorio positiboak peppermint on gizonezko potentzia gomendatzen da edan aurretik, eguerdian.\nmenda – 100 g;\nSan Juan wort – 100 g\nNahastu osagai guztiak. Tea egiteko bat jarri koilaratxo nahasketa bat portzelana edo kristalezko plater. Belarra pour ura irakiten (250 ml) eta utzi brew. Kontsumitzen edatea gomendatzen da hainbat aldiz, egun bat, eztia, marmelada edo azukrea.\nHartu 50 g belar lehorra pour ura irakiten. Utzi infuse hogei minutu. Iragazi salda eta gehitu bainugela. Errezeta hau laguntzen gain, bizitasuna eta hobetzen potentzia.\nGarrantzitsua: Funtsak oinarri menda immunitatea hobetzeko, laguntza gorputzaren gaixotasunen aurka borrokatzeko prostatako.\nZientzialariek adierazi eragin negatiboa menda on potentzia. Gehiegikeria minty edari, testosterona-maila jaisten da mina potentzia, beraz, nola zehazki du testosterona ardura gizonezkoen libido eta sortzen sexu-jarduera.\nBatera hondatzea ekoizpena hormona hau benetan gizon galdu sexu interesa. Gehiegizko kontsumoa peppermint inhibitzen jarduera spermatozoa. Honek eramaten bat ahuldu muntaketa eta jaitsiera ugalketa-funtzioak.\nMurriztu gaitasuna ulertzen.\nMenda adversely eragina gizonezkoen gorputza honako kasu hauetan:\nbatera barizeak, landare murrizten hodietako tonu;\nbatera hypersensitive eta sentikorra;\ngidatzerakoan, mekanismoak eskatzen duten kontzentrazio handia, landare bat du, lasaigarri eta lasaigarri efektu bat gorputzean, nerbio-sistema.\nBerrikuspen negatiboa eragina menda on potentzia gehiegizkoa da. Zuen suntsitzen gizonezkoen boterea, aitzitik, aberatsa onuragarria propietate onuragarriak dira gizonezkoen gorputza. Eza contraindications handi bat da helper borroka luze bat, depresioa, etengabeko estresa eta suminkortasuna. Salbuespen bakarra izan jotzen da banakako intolerantzia produktua.\nGarrantzitsua: Onuragarriak menda nerbio-sistema, gizon bat da, funtsezko une normalizatzeko potentzia. Hori dela eta, hobe da egokia duten gizonak dira askotan estres egoera.


Argixorgin - 111 Akademia\nTwitterFacebook\tAzala / Liburuak / Esti Vivanco / Argixorgin\nArgixorgin\t2014/11/11 - 10:30 Izenburua: Argixorgin\nIlustratzailea: Joseba Larretxe Berazadi 'Josevisky'\nIllarek zailtasunak ditu batzuetan zuzen ahoskatzeko; batez ere, jende aurrean irakurri behar duenean, eskolan esate baterako. Horregatik, alabari lagunduko dion logopeda bat etxera eramatea erabakiko dute gurasoek: Agate. Dena den, Agate etxera sartzen denetik, Illareri ez zaio parte onekoa iruditzen. Nikole bere adiskidearen eta kalean topatuko duen saguzarkume baten laguntzarekin, Illarek aurre egin beharko dio etxeko guztiak mehatxatzen dituen arriskuari.\tTweet Iritzia eman Iruzkina *


Territorio librerik ez\n2021eko maiatzaren 6a\nSarrionandia itzuli da. Bideak mugaz inoiz baino josiago dauden honetan korritu du Habanatik Iurretarako distantzia. Izango da horrek harritu duenik, baina ziur 1985ean Martuteneko espetxean funtzionario zebiltzanei huskeria iruditu zaiela balentria berri hori. Hortik abiatu nahi nuke artikulu hau, espetxeko funtzionarioetatik eta euskaratik, edo, zehatzago, 1992an argitaratu zen Kartzelako poemak lanean, Joseba Sarrionandiak espetxeko funtzionarioez eta euskaraz esan zituenetatik, intuizioa baitut, Territorio librea poema gogoangarri hartako errenkada biren interpretazio desitxuratu (edo, gutxienez, zaharkitu) bat euskararen inguruko ikuskera oker bat elikatzeko erabiltzen dela. Honela diote Sarrionandiaren errenkada haiek:\nEuskara da gure territorio\nEuskalgintzan eta euskararen aldeko ekinean dabilen zenbaitek eslogan bihurtu ditu hitzok. Izan ere, testuingurua alboratu eta bere hutsean hartuta, baieztapen hori ezin hobea da euskalgintzaren munduan horren hedatua den ondorengo ideia indartzeko: euskara hizkuntza bat baino gehiago da, mundua interpretatzeko eta bizitzeko era bereizi bat.\nBada, ezin problematikoagoa iruditzen zait ideia. Izan ere, euskara mundua interpretatzeko era bat dela esatea zera esatea da, badagoela hautematen ditugun fenomenoak ulertzeko marko bat euskaraz dakigun guztiok, edo euskara lehen hizkuntza dugun guztiok –eta ez beste inork–konpartitzen duguna. Hau da, badagoela interpretazio-marko bat eta, oro har, kosmobisio bat, euskarari dagokiona. Eta euskara bizitzeko era bat dela esatean honelako zerbait esaten da: aurrez zehaztutako jende talde horrek berberak baduela berea baino ez den patroi multzo bat, zeinaren arabera bizi den. Funtsean, badagoela kultura bat, euskararekin erlazio jakin bat duen ororena dena, eta horiena bakarrik, eta kultura horren oinarria euskara bera dela. Egia esan, ez dakit esaten euskara mundua interpretatzeko eta bizitzeko modu bat dela defendatzen dutenek nori aitortzen dioten mundua interpretatzeko eta bizitzeko era hori. Nago beraiek ere ez daukatela argi euskarekiko zein erlazio den gizatalde bereizi horren oinarrian dagoena.\nHizkuntzaren eta mundu-ikuskeraren arteko erlazioa auzi eztabaidatua da, batez ere, XX. mende hasieratik aurrerako filosofian. Arlo horretako eztabaidetako bat determinismo linguistikoaren ingurukoa izan da. Ur handiegitan sartzeko intentziorik gabe, determinismo linguistikoaren edo Sapir-Whorf hipotesiaren bertsio gogorraren arabera, hizkuntzak pentsamendua determinatzen du. Ohiko pentsamenduak eta jarrerak hizkuntzarekin duten erlazioa lanean[i], Whorfek (1956) baieztatu zuen gizatalde baten mundu-ikuskera determinatzen duena gizatalde horren hizkuntza dela. Sapir-Whorf hipotesiaren bertsio gogorrak defendatzen duena da kultura bakoitza bere hizkuntzan oinarritzen dela, bere hizkuntzak determinatzen duela, eta bi kultura ezberdinetako ulermen-markoek ahalbidetzen dituzten esperientzien eta jakintzen multzoak ez direla elkarrekin alderagarriak. Hizkuntza da kultura bereko norbanakoen mundu-ikuskera determinatzen duena, eta posizio pribilegiatua du kultura osatzen duten gainerako elementuen aurrean (Wright Carr, 2011[ii]). Hipotesi horretatik seinalatu nahi dudan ideia ondorengoa da: hizkuntza da kultura baten elementu determinatzailea.\nKulturaren analisi materialista batek hizkuntzari posizio pribilegiatu hori kentzea eskatzen du. Izan ere, jendarte horren ekoizpen-ereduak erabat baldintzatzen ditu jendarte baten ohiturak, sozializazio-ereduak, kosmobisioa, arte-espresioak eta bizitzaren gainontzeko aspektu edo alor guztiak, baita hizkuntza ere. Egia da hizkuntzek badutela egitura sintaktiko eta gramatikal bat, finkoa ez baina egonkorragoa dena, gizarteko aldaketen eragina lausoago edo, behintzat mantsoago eta ez bat-batean, jasaten duena; eskeleto bat, hezurdura bat. Eta eskeleto horren gainean haragitzen da esanahi oro, semantika osoa. Hitzen esanahiak ez dira neutralak, ez dira hizkuntzaren eskeletoaren parte, gizarte-prozesuek erabat baldintzatuta daude. Hitzen esanahietan ere gorpuzten da klaseen arteko gatazka. Erreparatu besterik ez dago, iraultza, demokrazia edo aberria bezalako terminoak zeinen adiera ezberdinetan erabiltzen diren hautemateko. Ikus Paul Beitiak (2020) Hitzak eta esanahiak artikuluan[iii], kazeta honetan bertan jasotako Bernie Sandersen eta iraultza terminoaren adibidea eta gaiari buruz esana.\nHizkuntzaren eta kulturaren arteko erlazioan, nik azpimarratu nahi dudana hauxe da: hizkuntza ez da kulturaren elementu determinantea. Gizatalde baten kosmobisio orokorraren elementu determinantea ekoizpen-eredua edo, nahi bada, horretatik eratortzen den gizarte-forma da. Gaur egunean eta gurean lurreratuta, jendarte kapitalistan, kosmobisio kapitalistaren kultur espresioak dira nagusi, baita euskaldunon artean ere, esan gabe doa. Produkzioa eta zirkulazioa maila globalean artikulatzen dituen gizarte-ereduak kultura globala bultzatu eta eskatzen du, gizarte-eredua betikotuko duen kultura bat, hain zuzen. Kapitalismoa aspaldi egonkortu zen herrialdeetan (zentro inperialistetan) jazo den homogeneizazio kulturalari erreparatu besterik ez dago herrialde horien gaur egungo kulturaren oinarrian gizarte-eredu kapitalista bera dagoela sumatzeko. Izan ere, kultura, mundua interpretatzeko eta bizitzeko modu gisa ulertuta, gero eta antzekoagoa da han eta hemen. Duela 200 urte bata Buenos Airesko periferian eta bestea Tolosan bizi ziren nekazari biren inguruan kultura ezberdina zutela esaten dugunean, eta gaur egun bata Buenos Airesko periferian eta bestea Tolosan bizi diren proletario bik kultura ezberdina dutela esaten dugunean, ez dakit «kultura» terminoa esanahi berarekin erabiltzen ari garen ere. Noski ezberdintasunak egon badaudela, baina gero eta anekdotikoagoak dira. Finean, bizi-antolaketa berbera dute, soldatapeko lanean oinarritua. Egin dezake batak tangoan eta besteak bertsotan, izan dezakete aktibitate aldetik ezberdina den aisialdia (hori ere gero eta gutxiago), baina beraien aisialdiaren funtsa bat eta bera izango da: hurrengo lan-txandarako erreprodukzioa.\nBestalde, badago lurraldez lurralde errepikatzen den beste patroi bat, klase-posizioaren araberako desberdintasun kulturalena, hain zuzen. Izan ere, norberak ekoizpen-sisteman duen postuak eragin nabarmena du norbanako bakoitzaren ulermen-markoan eta sozializazio-ereduetan. Klase-posizioaren araberako bloke kulturalez hitz egin genezake. Dezakedana baino sakonago aztertzeko gaia da hau ere, eta lotura zuzena du euskararekin. Pintzelkada batzuk marrazten ahaleginduko naiz, homogeneizazio prozesuaren, klasearen araberako bloke kulturalen eta euskararen arteko erlazioaren inguruan. Klase-posizioak kulturarengan duen eragina kultur homogeneizazioarekin lotuta ulertzeko nahikoa da erreparatzea nola nazioartean, hizkuntza bera hitz egiten ez duten herrialdeetan, arte-espresio espontaneo berberak isurtzen diren prozesu- edo egoera-sozial berberetatik. Proletariotzaren eta traparen arteko erlazioaz idatzi zuen Aitor Bizkarrak (2019) «Traparen euskal parodia» artikuluan[iv]. Trapa zentro inperialista izandako herrialdeetako masa sozial proletarizatuenetan loratu den fenomenoa da; AEBko auzo proletarioenetatik hasi eta gainditu ezin duen krisi ekonomikoan murgilduta dagoen Europa gero eta proletarizatuagora.\nEuskararen aldeko borrokak, ordea, euskaltzaletasunak, bere habia ez du sektore proletarizatuenetan; euskal hiztunen kopurua ere hutsaren hurrengoa da gizartearen estratu xumeenetan. Klase ertaina osatzen duten gizataldeetan ditu bere sustraiak nola euskarak, hala euskaltzaletasunak, gaur egun. Eta euskara lehen hizkuntza duen komunitatearen mundu-ikuskera, euskaltzaletasunaren komunitatearen bizi-eredua, gainerako herrialdeetako klase ertainen bizi-eredua baldintzatzen duten patroi berberek baldintzatzen dute; ez euskarak berak. Horren adibide argia da, adibidez, euskararen «normalizazioan» lan egiten duten hainbat eragilek Netflix ikus-entzunezkoen kolosoari euskarazko eduki gehiago txerta dezan egindako eskariarekin bat egin izana. Eskaria, hain zuzen ere, honakoa da: Netflixerako sarbidea ordain dezakeen euskal hiztunak gainerako herrialdeetako homologoek duten eskubide berbera izan dezala eduki berbera bere hizkuntzan kontsumitzeko. Eduki berbera diot, izan ere horixe da euskalgintza aktiboaren adar honek Netflixi eskatzen diona, kapitalismoaren baitan, bloke-kultural global batentzat ekoitzitako eduki homologatua tokian tokiko hizkuntzan kontsumitu ahal izatea. Hau da, ez da soilik euskara ez dela euskal hiztunen komunitatearen mundu-ikuskeraren eta bizi-ereduaren elementu determinantea, baizik eta guztiz kontrakoa dela aldarrikatzen dena: kapitalismoaren mundu-ikuskera eta bizi eredu homologatuak euskaraz erreproduzitzeko eskubidea, hain zuzen.\nNatorren hasierako puntura. 1992an argitaratutako Sarrionandiaren poema hark honela zioen[v]:\nFuntzionarioak zelatan ditugu beti:\nbazterretik jarraitzen digute patioan,\natzetik jarraitzen digute komunera,\naurretik jarraitzen digute bisitara,\nateko mirillatik zaintzen gaituzte zeldan\neta gure loa ere zelatatzen dute.\nEzin haiengandik alde egin ez patioan,\nez komunean, ez bisita\nkabinan, ez zazpigarren loan.\nEuskaraz solasean hasiz gero\nhara hor funtzionario bat berehala\nezkutuka gure ondora datorrela.\nZiur ez duela deus ulertzen,\nbaina bertan geratzen da zelatan,\nespioi filmetako espioiaren moduan.\nDena dela, guk ez diogu euskarazko\nlehen ikasgaia ere emanen.\nOharkabean bezala dio gutako batek:\n'Emukatup tab kogaid erug naedlakezta\nae neztidnufnok nugud...'\nEuskara zen Sarrionandia eta enparauentzat espetxeko funtzionarioen zelatatik libre zen territorio bakarra, eta ez zieten, ez, territorio hori erraz entregatuko. Sarrionandiak espetxe aurretik bizi izan zuen euskara oposiziozko hizkuntza zen Hego Euskal Herrian. Hain zuzen, frankismoaren aurkako borrokarekin estu lotuta zegoen, baita frankismo osteko borroka-giroarekin ere. Polizia (nazionala zein Guardia Zibila) espainola zen; euskararen zein gizarte-forma berriaren alde egiten zutenak kriminalizatzen zituen telebista ere espainola zen eta euskal hiztun-komunitatean orokortuak edo behintzat hedatuak ziren erregimenarekiko aurkakotasunean oinarritutako kohesio-sentimendua eta iraultza-grina.\nSarrionandiaren espetxe-garaian, euskalgintzaren baitako eta ENAMen barruko zenbait sektoreren marko teoriko-politikoaren baitan, Sarrionandiak espetxeko funtzionarioen inguruan egindako erretratua euskararen lurralde osora estrapolagarria ere izan zitekeen. Bazen iraultza gosez zen Euskal Herri bat, politikoki, militarki eta mediatikoki jazarria zena, baina bazuen poliziarena, militarrena eta estatuaren telebista-katearena ez zen hizkuntza bat; konkistatu gabeko territorio baten sentsazio lasaigarria.\nSarrionandia itzuli da, eta ez du medioen espektakulua elikatu nahi izan, baina honako hitzok utzi ditu Durangaldeko hedabide lokal batekin izandako elkarrizketan: «Iurreta Durango zen sasoikoa naiz. Ez nuen Ertzaintza ezagutzen, ETB ere ez dut sekula zuzenean ikusi, harrituta nago hainbeste errotondagaz... Oso diferentea da dena». Ez dakit dena horren diferentea den, baina Espainiako polizia autonomikoak euskaraz daki, eta euskaltzaleek eskuak burura eramaten dituzte ETB1eko zaborrak audientzia-datu negargarriak dituelako, arazoa nazioarteko jendartearentzako ekoitzitako zabor homologatua inork euskaraz ikusten ez duela balitz bezala. Euskaltzaletasunetik Netflix euskaraz aldarrikatzea euskara kosmobisio kapitalistan guztiz txertaturik dagoelako sintoma argia da.\nEz dugu territorio librerik. Eta Durangaldea errotondaz josita dago.\n[i] Whorf, B. L. (1956). Language, thought, and reality; selected writings of Benjamin Lee Whorf. Editorea: Carroll, J. B. Cambridge.\n[ii] Wright Carr, D. C. (2011). “La hipótesis Sapir-Whorf: una evaluación crítica”. Guanajuato: Universidad de Guanajuato.\n[iii] Beitia, P. (2020). “Hitzak eta esanahiak”. Gedar.\n[iv] Bizkarra, A. (2019). “Traparen euskal parodia”. Gedar.\n[v] Sarrionandia, J. (1992). Kartzelako poemak. Zarautz: Susa


Elektronika eta Telekomunikazioak Don Bosco: Erregistroen bidezko kontrola\nErregistroen bidezko kontrola\nKosta zait baina azkenean zerbait aurkezteko denbora eduki dut. Ikasleek klasean egin duten lana pixkat moldatu behar izan dut garbiago ulertu ahal izateko ariketa eta berarekin doan teoria.\nOrain arte pin bat irteera modura hasieratu eta 0 edo 1-ean jartzeko gure arduinoan PINMODE eta DIGITALWRITE funtzioen bidez egin dugu. Era hau oso erreza programatzen da, baina ez da batere eraginkorra, denbora asko behar baitu funtzioa exekutatu ahal izateko. Hori lantzeko duela zenbait denbora 10 Led Argi jokoa ariketa ikusi genuen.\nBeste era berdina egiteko mikrokontroladoreak dituen erregistroak zuzenean programatuz egin dezakegu. Era honetara zailagoa da programazioa, gainera mikrokontroladorearen barne arkitektura ezagutu beharra dugu. Aldi berean erregistroak zuzenean programatuz denbora asko aurrezten dugu eta sketch-a denbora laburragoan exekutatzen da.\nMikroaren arkitektura ezagutzeak zera esan nahi du, arduino plakako mikrokontroladorearen pin bakoitza zer den ezagutzea. Horrez gain pin-ak kontrolatu ahal izateko barne erregistro batzuk BAXUAN edo ALTUAN jarri beharko dira.\nKomentatu dugun modura erregistroen bidez lor daiteke hori. Gaiari buruzko informazio gehiago nahi izan ez gero Atmega 328 mikrokontroladorearen datasheet-a irakurtzea komeni da. Erregistroen funtzionamendua ulertu ahal izateko, arduinok dituen 3 erregistroen bidez (DDR, PORT eta PIN) pultsagailu bat sakatzean led bat piztuko dugu eta askatzean led-a itzali egingo da.\nDDRX: pin bat irteerak edo sarrera modura definitzen du, 1 sartu ezkero irteera eta 0 sartu ezkero sarrera.\nPORTX: sarrera bezela definitu ditugun pinetan 1 sartu ezkero pin barnean dagoen pull up-a aktibatzen du eta 0 sartu ezkero desaktibatu. Irteera bezela definituta badugu pina, 1 sartu ezkero 5V aterako ditugu pin horretatik eta 0 jarri ezkero 0V.\nPINX: sarrerak irakurtzen ditu, 1 ematen badu sarrera hori kanpotik elikatzen ari dela esan nahi du, 0 ematen badu kanpotik ez zaio ezer elikatzen ari.\nX-a Atmega 328p-ak dituen 3 portuetako batengatik ordezkatu behar da (B, C eta D portuak).\nProteusen zirkuitu elektrikoa hemengo hau da:\nHemen bideoa duzue programaren funtzionamenduarekin:\neta azkenik sketch-a daukagu hemen azpian:\nDDRD = B00010000;   //D portuko 4. pina irteera, besteak sarrera\nPORTD = B11101111;  //D portuko 4. pina BAXUAN, besteak pull-up aktibo\nx=PIND & B00000010;  //D portua irakurri eta 1.pina gorde\nif(x==0)             //botoia dakatua badago...\nPORTD = B11111111; //D portuko 4.pina ALTUAN, besteak pull-up aktibo\nelse                 //botoia sakatua ez dagoenez\nPORTD = B11101111; //D portuko 4.pina BAXUAN, besteak pull-up aktibo


Euskadi sasitropikala — Eibar.ORG | Eibarko peoria\nHemen zaude: Hasiera / Blogak / Amatiño / Euskadi sasitropikala\namat 2007/04/17 08:00\nEusko Jaurlaritzak, Gipuzkoako Diputazioak eta Deba arroko hainbat udalek “Euskadi Tropikal?” izeneko programa jarri dute martxan, gazteek industria arloan lan egin dezaten animatzeko.\nBehin eta berriro aipatu izaten dugu Euskadi gizarte industriala dela, gure maila teknologiko handiari esker sekulakoak garela eta gure produktuak, berriz, kristonak nazioarteko merkatuetan. Baina ez dugu ostera aitortu nahi izaten, euskal industria 4.000 teknikoren beharretan dagoela bere premiei erantzuteko. Eta hau gertatzen da, jendea lanposturik ezaz kejatzen den une berean.\nTristea ez balitz barregarri samarra izango litzateke, baina mundu guztiak funtzionario, abogadu, kazetari, diseinugile edo artista izan nahi omen duen gizarte honetan gure ekonomiaren oinarri diren enpresa industrialek ez dute behar besteko teknikorik topatzen.\nBeraz, panorama larria da benetan. Batetik, bagenekien gurean gero eta gazte gutxiagok nahi duela enpresari izan. Orain, berriz, jakin ere badakigu gazte jendeak ez duela gure betiko lan-merkatuak eskaintzen dituen lanpostuak gura.\nBeste modu batez esanda, gazteek ez dute lanposturik sortu nahi, beste norbaitek eurentzako lanpostuak sortzea baizik. Eta, sortzekotan gainera, ez gero lanpostu industrialak, euren gustukoak baino.\nOrain dela berrogeita bost urte inguru, 1960ko hamarkadaren desarrollismoarekin batera, gure aita zenak sarri asko esaten zigun: “Oingo gaztiok lehenago ikasten dozue gastatzen, irabazten baino”.\nZer ez ote lukeen orain esango, gaur egungo Euskadi sasitropikal honetan bizi balitz...


Sagastietako jardueren egutegi praktikoa: abendua, urtarrila eta otsaila. - Sagardoaren Lurraldea\nSagastietako jardueren egutegi praktikoa: abendua, urtarrila eta otsaila.\nDatozen hilabeteetan sagastiak geldialdi begetatiboan izango dira. Egin beharreko lan garrantzitsuak hauek dira:\nArbolak landatzeko asmoa badugu eta lurra prestatu gabe badugu, orain egin beharko dugu, lurra egoera onean aurkitzen bada, noski. Egin beharreko lanak hauek dira:\n– Ur gehiegi izanez gero, drainatze lanak egin.\nBehi, ardi edo zaldien zimaurra zabaltzeko garai aproposa da.\nInausketaren hasiera da. Arbola gazteetan formazio inausketa bat egingo dugu, aukeratutako gidatze sistemaren arabera. Arbola helduetan fruktifikazio inausketa bat egingo dugu, aireberritzea eta argitasuna bilatzeko.\nAdar lehorrak eta txankroak kendu behar dira orain.\nAurreko hilabetean egin ez badugu, orain kobrearekin tratatuko dugu, ahal diren onddo guztiak erretzeko eta arbolak garbitzeko.\nSagasti berrietan aldatu baino lehen honako ongarriketa egitea komenigarria da. Materia organikoaren maila hobetzeko zimurtu behar da eta lurreko analisiaren emaitzaren arabera, potasio, fosforo, magnesio eta phan, ongarri mineralak eta karea botako ditugu.\nLurra prestatu ondoren, arbolak aldatuko ditugu.\nLandaketa markoa edo arbolen arteko distantzia, erabilitako patroi eta gidatze sistemaren arabera erabakiko dugu:\nAldatu aurretik, hautsitako sustraiak eta adarrak moztu behar dira. Garrantzitsua da txerto puntua beti airean egotea, frankeorik ez izateko.\nInausketa egin behar da. Arbola gazteetan formazio inausketa bat egingo dugu, aukeratutako gidatze sistemaren araberakoa. Ardatzari konpetentzia egiten dituzten adarrak, angulo itxiarekin jaiotzen direnak edo oso baxuak daudenak kenduko ditugu.\nArbola helduetan fruktifikazio inausketa bat egingo dugu, aireberritzea eta argitasuna bilatzeko. Kopa itxura duten arbolei barruko aldea garbituko diegu eta erdiko ardatza itxurakoei adar xurgatzaileak kenduko dizkiegu eta horrekin batera adarren puntak lurrari begira egoten saiatuko gara. Sekzio handiko adarrak moztu behar baditugu, gehienez 1 edo 2 moztuko ditugu, arbolaren oreka ez galtzeko.\nUrtarrilean posible da tratamentu bat egitea Kaltzio Polisulfuroarekin, zorriak, kotxinillak eta beste intsektu batzuk hiltzeko, eta era berean arbolak goroldioz eta likenetaz garbitzeko.\nIturria: Sagardoaren Lurraldea 33 Boletina\nEgilea: Aitor Etxeandia (SAGARLAN S.L.).


referentziak: Jakin nahi nuke zergatik\nBatzutan gauzak ulertu ahal izateko, razionalizateko eta inter relationatzeko pensamentu personal eta individualean erabiltzen dugu logikea, razonamentua edo dela delakoa ze ez zaigu sartzen buruan eta batez ere enteleguan nola da possible lotzea razionalki zerbait, zerbait raro eta behintzat aparientziaz illogiko. Baina nahiz erabili razonamentua eta logikea ez gara heltzen batzutan ulertzera horiek "rarezak", jakitunen rareza raro illogikoak.\nHalan irakurririk (Berria, martitzena 04 urria 2005, an tartea supplementua, 4 or) artikulua buruz munduko artzainak esaten da "Hungaria oso aurreratuta dago artzaintza kontuetan: intseminazio artifizialari esker, ohikoa da ardi bakoitzak..." Baita esaten zaigu geroxeago "Hungarian ez dago transumantzia egiteko baldintza aproposik".\nBatean izkiriatzen da intseminazio ordez inseminazio, baina bestean aitzitik eta illogikoki agertzen da izkiriaturik transumantzia ordez trantsumantzia. Non dago hemen logikarik eta razonamentua edo izan behar du akaso relatione inter bloke konsonantikoak illogiko eta inulergarri eta nebuloso, edo puntual kapritxoso arabera jaun urlia edo andere sandia?\nNon dira hemen explikatzaileak? Explika dezatela guri zeren merezi du eta merezi dugu.\nPosted by Erramun Gerrikagoitia at 17:00\nKaixo, Erramun: Azaltzera noana ez da izan, beharbada, hitz batean -nts- eta bestean -ns- idazteko arrazoia, ezta justifikazio bat inondik ere; baina testua idatzi duenak zergatik egin duen ulertzeko azalpen posible bat izan daiteke.\nSilaba banaketa ez ezik, morfema banaketa ere badugu. Eta bi hitz horietan esanguratsua da diferentzia:\nin- aurrizkia dugu batean eta trans- bestean.\n10:44 PM, October 04, 2005\nEskerrak erantzutea gatik Ricardo, lehenengo.\nBa bai izanten ahal da zeozer holakorik zuk diozun lez egin duena textua izkiriatu duenak (Idoia Etxeberria). Baina egiazki ez da gure, behintzat nire, ardurea sartzea galdez ea zein da arrazoia hon praxi personal individualak (kasurako, Idoia Etxebarria hemen) baizik zer pasatzen da an holako phenomeno generalak.\nBestetik harritzen naiz ez egotea holako erantzun general bat argituko lukeena hori puntua, eta baita beste asko ez direnak orai kommentatu. Harritzen naiz ere -ote nago joa harrituritisak?- nola philologo batek ibili behar du aieruekin ote datekeen hola edo hala edo agian bestela. Eta ez diot hori mintzatu nahirik kontra zu baizik generalean, eta kontra eginez ez egoteari hori argiro explikatua, zeren holakoak ez badakite zu bezalakoek -seguru naiz ezen ez zarela euskal philologo txarrenetakoak- zer behar dugu jakin beste enparauok? Hasi behar ote dugu ikasten eta differentziatzen artean syllabak eta morphemak? Sobera lar gehiegi dateke hori.\nGainera behar badugu hasi analysatzen ezen hor -inseminatione- dagoz bi parte in + seminatione, zeinaz ni ez nintzen konturatu egiarren esateko zeren bait dago hitza lexikalizatua nola vainilla hitzean ez da ulertzen gehiago vaina edo leka txikia baizik soil vainilla, da arrazoi gehigozko pensatzeko eta defenditzeko ezen behar da izkiriatu inseminatu ordez intseminatu. Ez dakidana da ea ezagutzen duzu nire liburu Euskarazko arrotzhitzak zeinetan da tratatzen ere buruz hau phenomenoa [n + s = ns soil, edo nts], insumiso, konsumo, inversio, farsa, mediku forense, ...\nEz ote dakar euskarari (dakarkio?) honek astuntasun pezu lar handia, Ricardo?\n10:38 AM, October 05, 2005\nPaideiaren Euskara Erkide Batuan\nINSEMINATU eta UNIVERSITATE\nidatziko da, baina\nIruditzen zait niri -eta ere uste dut anitz euskalduni edo gehienei- anormalago eta anaturalago blokea hon nts (n+s=nts) ezi ha blokea ntz (n+z=ntz).\nZuzenago esanik, dela naturalagoa ntz. Ezen normalago dira kontzertu, resistentzia, konfiantza, kontzertu, ... etc ezi dimentsione (dimensione), intsolvente (insolvente), propultsore (propulsore), univertsitate (universitate), baltsamo (balsamo), intsektu (insektu), intsentsible (insensible), ... etc.\nBa dira gauza naturalagoak eta asekibleagoak eta gutiago naturalak eta gutiago asekibleak.\nBueno, filologoen zeregina ez da hitzak nola idatzi behar diren erabakitzea, edo ondo ala txarto idatzita dauden erabakitzea. Besterik da zeregin horietan dabiltzan batzuk filologoak diren. Barka konparazioa, baina, filologoren batek lapurtzen badu, honek ez du lapurtzea filologoen zeregin bihurtzen.\nFilologoen lana, berez, aieruak egitea da, bai horixe!, aieru ahalik eta arrazoituenak eta dokumentatuenak. Eta batzuetan asmatuko dugu eta besteetan ez, edozein zientziarekin gertatzen den bezala.\nEz ditzagun filologo eta hizkuntzalariak euskaltzainekin-eta nahastu.\n12:00 AM, October 06, 2005\nKommentatu nahi dut -eta ere, nahi duzut Ricardo- ezen ba dakigu ez direla identiko eta total berdinak philologoak eta linguistak eta bestetik akademikoak.\nBatzutan baina nola elkarren arteko mugak eta batez ere mugen limiteak ez dira lar klaruak nahasten dugu philologoak eta linguistak kin akademikoak; agian bai, nahasten ditugu edo hobeki esanik sartzen dituzkegu zaku beretsuan, eremu beretsuan. Baina bai, argi dago -eta on da gogora ekartzea- ezen gauza bat da akademikoak (erabakitzen dutela edo ez dutela erabakitzen, edo erabakia da egokia edo desegoki absurdua) eta beste differente bat philologoak eta linguistak, baina edozelan ere daudenak elkarren arteko relationean, relatione aski estuan.\nNik edozelan ere, baina, ez nizun eskatzen zuri erabaki dezazun ezer baizik eskatzen nizun oppionea edo aieru bat -hara!, aieru bat-, aieru general bat edo nahiago bazendu aieru personal proprio bat. Oraino ere ba dukezu gogorik egiteko zeure aierua, zein nire aldetik izango da ongi hartua eta eskertua.\n11:26 AM, October 06, 2005


Txikipedia:Kaukaso (mendikatea) - Wikipedia, entziklopedia askea.\nKaukaso mendikatearen kokapena.\nKaukaso mendikatea Itsaso Beltzaren eta Kaspiar Itsasoaren artean dagoen mendi altuen multzoa da. 1.000 kilometrotik gorako luzera du eta haran zabal batek banatutako bi mendilerroz osatuta dago. Iparraldeko lerroari Kaukaso Handia deitzen zaio eta hegoaldekoari, aldiz, Kaukaso Txikia. Kaukasoko mendirik altuena Elbrus da (5.642 m).\nMendikate hau Europaren eta Asiaren arteko muga izan da antzinatik. Greziarrek, erromatarrek eta persiarrek euren inperioen nagusitasunaren alde borrokatu zuten bertan; geroago, Errusiak eta Otomandar Inperioak liskar asko izan zituzten elkarren artean. Gaur egun ere bertako herrien arteko liskarrak gertatzen dira, mugak ez baitaude argi beti. Gaur egun 30 milioi pertsona inguru bizi dira eskualde hauetan, batez ere, Georgian, Armenian eta Azerbaijanen. Errusia iparraldean dago eta Turkia eta Iran, aldiz, hegoaldean.\nKaukasoko biztanleen artean, musulmanak eta kristau ortodoxoak aurkitzen dira. Armeniako eta Georgiako elizak munduko eliza kristau zaharrenen artean daude.\nNola sortua da mendikate hau?[aldatu | aldatu iturburu kodea]\nKaukaso mendikate tolestua da, Alpeak bezala. Milioika urtetan zehar Arabiar penintsula eta Asiako kontinentea bata bestearen aurka bultzaka egon direlako sortu zen. Horregatik gertatzen dira behin eta berriz lurrikarak eskualde honetan. 25.000 pertsona baino gehiago hil ziren Armenian 1988ko lurrikara handiaren ondorioz.\nKaukasoko paisaia bertako klima bezain askotarikoa da: Itsaso Beltzaren mendebaldeko muturrean subtropikala da; beroa eta hezea da eta baso berdeak hazten dira, fruitu, barazki eta mahastiekin batera. Ekialdean, ordea, estepa lehorrak eta basamortuak daude, eta tontor altuenetan elurra dago urte osoan. Kaukason oraindik bizi dira Europako beste leku batzuetan jada hil diren animalia espezie batzuk, adibidez, hartzak, otsoak eta bisonteak.\nKaukasoko biztanleria nekazaritzatik eta abeltzaintzatik bizi da nagusiki, eta Itsaso Beltzekoa turismotik ere bizi da. Eskualde batzuetan petrolioa ateratzen da, adibidez, Kaspiar Itsasoan.\nKaukasoko mapa topografikoa\nKaukaso mendikatea Georgian\nUshba mendia, Georgian


urtarrila — 2012 — Txispeleta Eskaut Taldea\nCastellano تسجيل الدخول إلى كازينو 888 http://www.actsgroup.net/?art=%D9%83%D8%A7%D8%B2%D9%8A%D9%86%D9%88-%D8%A7%D9%84%D9%85%D8%AD%D9%85%D9%88%D9%84&afc=67 كازينو المحمول http://www.platemalibu.com/?art=download-Casino-Luck download-Casino-Luck أفضل كازينو http://uzbekembassy.gov.kw/m17/games/4.htm http://uzbekembassy.gov.kw/m17/games/4.htm izena\n2012ko urtarrilaren 3a (asteartea), 21:54an\nOrokorra\tGabon kantak Bazen garaia gabonak eta urte berria aztarna jarraitzen diguzuen guztioi zoriontzeko, eta gure erara egingo dugu.\nZuetako batzuek dakizuenez, pasadan abenduak 17 gabon kanten entzutaldia egon zen Mungiako elizan. Antolatzaileek Txispeletari parte hartzera gonbidatu ziguten, baina gure ume gehienek euren eskolekin joango zirela ikusita, monitoreek geure artean zeozer egitea erabaki genuen. Gabon kanta berri eta kritikoa izan behar zuela buruan bueltaka, monitore batzarretan “I+D+I”-arekin hasi ginen… Kontua da azaroaren 25a heldu zela eta oraindik letra barik geundela, beraz, arineketan eta Egoitzek Berrizen prestatu zigun asteburu erreflexiboa aprobetxatuz, garunari eragin genion eta letra… interesgarriarekin bukatu genuen.\nAbesteko eguna helduta, mozorroei azken ikutuak eman genizkion (izan ere osorik egin genituen arratsalde horretan bertan), eta opari politez jantziak behera abiatu ginen. Aurkeztu ziren guztiek bikain zekiten abesten, ezinhobe egin zuten, eta, nola ez, zalantzaka hasi ginen. Baina zer ote da jende artean barregarri geratu nahi ez duen eskaut bat?\n2 iritzi\tirakurtzen jarraitu\n2012ko urtarrilaren 2a (astelehena), 10:02an\nGurasoak\tBatzarrak\tLapikoko Egunerako batzarra Apa gurasoak!\nZuetariko askok dakizuen moduan, pasadan urtean Txispeletako gurasoek Lapikoko eguna prestatu zenuten, eta aurten Udaletxetik gauza bera egitea eskatu digute. Lan batzorde txiki bat lanean ari izan da azken hilabeteetan punturik garrantzitsuenak prestatzen, baina orain guztien lankidetza behar dugu.\nHorregatik, egin beharreko lana azaltzeko eta lan taldeak egiteko, batzar berri bat egingo dugu, hurrengo asteazkenean, urtarrilak 4, elizako lokaletan 19:30ean.


Martin Villaren deklarazio egunean protesta bilkura Iruñeko auzitegian\n2020 ira 01\nDatorren ostegunean, irailaren 3an, Maria Servini epaile argentinarrak Martin Villa, frankismoaren ministroa izandakoa, deklaratzera deitu du. Servini epaileak Martin Villari frankismoaren garaian gizateriaren aurka egindako hainbat hilketaren inguruko polizia jardueraren ardurak egozten dizkio, hala nola, Gasteizko 1976ko martxoaren 3koak, 1978ko San Ferminetako egindako erasoa, Euskal Herrian Amnistiaren aldeko II Asteako hilketarenak, eta Madrilen, Bartzelonan, Alacanten, Tenerifen, Malagan eta beste zenbait tokitan gertatutakoak.\nFrankismoaren Krimenen Kontrako Euskal Plataformaren nahia da frankismoaren garaian gizateriaren aurka egindako hilketa eta gehiegikeria askoren arduradun nagusietako bat auzipetua izatea.\nHorregatik, Martin Villak deklaratuko duen egunean, irailaren 3an, eguerdiko 12:00etan, Iruñako epaitegien aurrean elkartzera deitu du Frankismoaren Krimenen Kontrako Euskal Plataformak.\nMartin Villak ondoko ardurak izan zituen frankismo garaian: Sindicato Español Universitarioko (SEU) burua; Sindicato Verticalaren idazkaritza orokorra; Gorteetako prokuradorea; Bartzelonako gobernadore zibila; Harreman sindikalen ministroa eta barne arazoetako ministroa.\nFrankismoaren Krimenen Kontrako Euskal Plataformaren eta Coordinadora Estatal de Apoyo a la Querella Argentinaren (CeAQUA) nahia da diktadura garaian sortu, trantsizioan bermatu, eta gaurdaino heldu den zigorgabetasun lotsagarria amaitu dadila.\nGaraia da gaurko erregimenak dituen akats eta hutsune demokratikoak alboratzeko. Garaia da azken urteetan askatasun demokratikoaren arloan, zigor legeriaren arloan eta espetxetako politikaren arloan izandako murrizketa lotsagarriak indargabetzeko.\nEgia, justizia eta ordaina!


Linean gidatzeko hezkuntza plataforma baten administrazio itxiera bertan behera uztea\nPosted par Tranquillus | Aza 13, 2020 | Webean\n"Uberizazio" fenomenoak sektore ekonomiko ugari jotzen ditu. Gidatzeko hezkuntza ez da salbuespena. Esan beharra dago legegileak bultzatu zuela, gidabaimena demokratizatzeko helburuaren izenean. 2015eko abuztuaren 990ko 6-2015 legearen hazkundea, jarduera eta aukera ekonomikoen berdintasuna (28. eta 30. art.ak), "Macron legea" izenarekin ezagutzen dena, demokratizazio hori gidatzeko instrukzioa. Horretarako, lege honetan jasotako hainbat neurri ikasleen eta autoeskolen arteko harremanak modernizatu nahi izan dira, batez ere, azken honi kontratuak modu desmaterializatuan egiteko aukera eskainiz, aldez aurretik amaitu ondoren ikaslearen ebaluazioa irakasle batek lokalean edo establezimenduko ibilgailu batean. Legedi hori oinarri hartuta, desmaterializatutako plataformak agertu dira gidabaimen baterako doako hautagaiei irakasle independenteekin (normalean beren jarduera mikroenpresarien erregimenean burutzen dutenak) borondatezkoa den jokabidearekin lotura eskainiz. benetan ikasleari ikasteko ibilgailua alokatzen dio, plataforman ordaindutako ordainketa\nLinean gidatzeko hezkuntza plataforma baten administrazio itxiera bertan behera uztea Uztailaren 10, 2021Tranquillus\nREAD 2021eko aurrekontuetan elkarteentzako eta gizarteentzako bultzada\nAtzeranzkoBerreraikuntza: langileek atzera egiteko eskubidea gauzatu al dezakete?\nSuivantKudeatu lineako marketin komunikazio integratua\nLaneko arriskuen inguruan gazteak sentsibilizatzea\nNola amaitu zure ikaskuntza-kontratua?\nGazteen Konpromiso Kontratuaren inguruko zuzeneko ekitaldia


Kartoizko zati bat hartu eta 11 cm x 1,5 cm-ko bi laukizuzen marraztuko ditugu.\nKartoi zatiak moztu guraizeak edo kuterra erabiliz.\nAluminiozko zintan (edo aluminio paperean) aurreko pausoan sortu ditugun kartoi zatiak baino txikixeagoak diren bi zati markatu. Gure adibidean, kartoizko zatiek 11 cm x 1,5 cm-ko neurriak zituzten eta aluminiozko zintan markatu ditugunek 10 cm x 1 cm.\nAluminiozko zintan markatutako zatiak guraizeekin edo kuterrarekin moztu.\nAr-ar kable bat erditik moztuko dugu guraizeekin eta bi zatietan barruko haria bistaratuko dugu.\nKablearen zatiak aluminiozko zinta zatietan itsatsiko ditugu zinta itsasgarria erabiliz. Aurreko pausoan bistaratu ditugun kablearen hariek aluminiozko zintaren alde metalikoan joan behar dute.\nModu honetan kablearen eta zintaren arteko lotura nahiko eskasa da eta kablea erraz ateratzen da. Itsasgarria edo eztainuztatzeko gailu bat eskura baduzue aluminiozko zintaren eta kablearen arteko lotura sendoagoa izango da (kobrezko haria aluminiozko zintari soldatzea ez da erraza). Itsasgarria erabiltzen baduzue, kontuan izan kablearen harien eta zintaren alde metalikoaren artean kontaktua egon behar duela. Horretarako kablearen plastikozko zatia zintara itsatsi eta haria zinta itsasgarriarekin bildu daiteke.\nKablea eta aluminiozko zinta kartoizko zatiaren gainean itsatsiko ditugu. Aluminiozko paperak alde batetik itsasgarria badu hori erabil dezakezue, bestela zinta itsasgarria erabiliz lotu daitezke. Zinta itsasgarria erabiliz gero, aluminiozko zintaren ertzetan bakarrik erabili. Aluminiozko aldearen zatirik handiena agerian geratzea komeni da.\nKartoizko zatien neurri bereko paperezko zati bat moztu (gure kasuan 11 cm x 1,5 cm) arkatzez margotuko dugu bi aldeetatik.\nEgindako probetan emaitza onenak paper lodiarekin izan ditugu.\nZinta itsasgarria erabiliz sandwich bat egingo dugu prestatu ditugun hiru zatiekin. Aluminiozko zatiak barru aldera jarriko ditugu eta tartean arkatzez margotutako paper zatia.\nJarraian tolesdura sentsorea probatuko dugu. Horretarako irudian ikusten den zirkuitoa eraikiko dugu.\nOHARRA: Irudian ikusten dena tolesdura sentsore komertzial bat da.\nSentsorea probatzeko irudian ikusten den programatxoa osatuko dugu Snap4Arduinon.\nSentsorea tolestu gabe dagoenean 1023 inguruko balio bat itzuliko digu 0 pin analogikoan.\nSentsorea tolestean balio txikiago bat itzuliko digu. Tolestean kontuz ibili behar da, kableak ez ateratzeko. Diferentzia handia izatea komeni zaigu, bi egoerak erraz bereizi ahal izateko, baina erabilitako materialen arabera aldea desberdina izango da. Guk emaitzarik onenak paper lodiarekin lortu ditugu. Diferentzia txikia bada beste paper mota bat erabiliz eraiki beharko dugu sentsorea.\nGure kasuan balio hauek lortu ditugu:\nTolestu gabe: 1018 - 1023 artean.\nTolestuta: 950 - 990 artean.\nBi egoerak argi bereizi ditzakegu.\nBehatza tolestuta edo tolestu gabe daukagun jakiteko beste programatxo bat osatuko dugu. Guk muga 1010ean jarri dugu, baina aurreko pausoan lortutako balioen arabera egokitu behar da balio hori.\n< Gure mugimenduak jarraitzen dituen esku robotikoa Snap4Arduinorekin


2014 urria | High Alaitasuna\nPosted in Paisaiak\nBadago Hernanin toki berezi bat, Leoka labaderoa, non emakumeek arropa garbitzen zuten. Gaur egun, Emakumeentzako Jabetze Eskolei hasiera emateko, Leokan emanaldi bereziak antolatzen dituzte Hernaniko Udal Berdintasun Arloak eta Berdintasun Kontseiluak. Antzina emakumeen topaleku, lantoki eta kontutoki izan zen espazioan, emakumeei eman nahi zaie protagonismoa berriz ere, Leoka emakumeentzako berreskuratuz eta beste espazio batzuetan egiten den lan ikusezina omenduz. Hernaniko emakume artista...\nHernanin pasa berri dugu Bakailu Astea: zazpi egun bete afari, ikastaro, pintxo lehiaketa, kale animazioa etab., dena bakailuaren inguruan. Hemen jaten dugunaren zati bat Islandiatik dator, jakina, baina Islandian ez dute gazitua jaten: hori guztia kanpoan saltzen dute. Arrain freskoaz gain, han arrain lehorra (Harðfiskur) ere jateko aspaldiko ohiturari eutsi diote bertakoek, eta edonon saltzen da plastikozko poltsa txikitan. Omega 3 eta bitaminaz beterik, legatza da argazkian agertzen dena,...\nItzultzea hautatzea da. Hautaketa prozesu luze baten emaitza dira itzulpen guztiak. Poetak zer idatzi aukeratu behar izan du, editoreak zer argitaratu, itzultzaileak zein poema berridatzi, zein hitza erabili… Beñat Sarasolaren zuzendaritzapean, Munduko Poesia Kaierak proiektua abiarazi zuen Susa argitaletxeak udaberrian, hiru ale kaleratuz. Udazkenarekin batera etorri zaie beste hiru ale argitaratzeko unea, eta Angel Errok, Josu Landak eta Koldo Izagirrek euskaratu dute Carlos Drummond...\nPosted in Islandiera ikasten, Poemak\nBiarritz-Anglet-Baiona? Ez: Breaking Artic Bounds, Itxaro Bordaren liburu berrian (Zure hatzaren ez galtzeko, Elkar, 2014) azken zazpi poema biltzen dituen izenburua. Muga guztiak apurtzen dituen liburu aberats eta deskribaezin honetan, bere poesia a-soziala dela dio poema batek, baina (Ignazio Aiestaranek esan duen moduan) poesia soziala da, basatia baina ez bakartia, 100% Basque trikuei buruzko topikoak aise gainditzen dituena: “Hogeita zazpiko aditzekiko herritar uherra naiz / Hitzen...


Aizu! AEKren aldizkaria - Kulturari lekua egingo dio Sormenek Galdakaon\nAskotariko ekitaldiak antolatuko ditu Sormene Galdakaoko Sorkuntza Plazak maiatzean. Euskal kulturaren transmisioan eragiteko xedez jaio zen egitasmoa, eta helburu hori betetzeko kulturaren plaza bihurtu da azken urteotan Galdakao. Aurten ere bai, maiatzaren 12tik 15era eta hilaren 27an antolatu dituen ekitaldiei esker: liburu aurkezpenak, tailerrak ikasleekin eta ikuskizunak. Tailerrak herriko ikastetxeei begirakoak izango dira; gainerako ekitaldiak, aldiz, publiko ororentzat. Hala, hilaren 12an Metrokoadroka Sormen Laborategiaren Bidaide antzezlana ikusi ahal izango da, eta 13an Ines Osinaga, Lorea Argarate eta Olatz Salvadorren #Mauriziakezdauinorhil ikuskizuna. 27an, Formol Laborategiaren Album antzezlanaz gozatzeko parada izango da. Horiez gain, Ahotsenearekin elkarlanean, liburu eta diskoen aurkezpenak egingo dira eta Kultur Sorkuntzen Azoka ere antolatuko dute. Egitaraua sormene.eus atarian jaso dute.\nIndarberrituta dator Leioako Umore Azoka\nPandemiaren eraginez azken bi urteetan data aldaketak eta ziurgabetasuna jasan ostean, ohiko egunetan eta programazio indartuarekin egingo da Leioako XXII. Umore Azoka. Maiatzaren 19tik 22ra, Leioako kaleetan 90 ikuskizun eskainiko dituzte 40 konpainiak, mota askotakoak: zirkua, clowna, dantza, instalazioak, musika emanaldiak... Parte hartuko duten taldeen artean, gehienak Euskal Herrikoak dira, 19 guztira: Deabru Beltzak, Dantzaz, Hika, Markeliñe, Demode, Rouge Elea, Jon Zabal... Beste 16 Espainiako Estatutik etorriko dira, eta Italia, Portugal, Frantzia, Txile eta Japoniatik talde bana. Euskal Herriko kale antzerki jaialdi garrantzitsuena ohiko jardunera itzuliko den erakusgarri izango da, halaber, emanaldiez gain bestelako ekitaldiak antolatuko dituztela, hala nola hitzaldiak, jardunaldiak, liburu aurkezpenak... Egitarau osoa www.umoreazoka.org webgunean ikusi ahal izango da.\nMAIATZAREN 6tik 14ra egingo da 28. FANT Bilboko Zinemaldi Fantastikoa, pandemia aurreko ohiko jarduerak, ordutegiak eta egoitzak berreskuratuta. Guztira, 78 lan eskainiko ditu jaialdiak, 47 saiotan. Sail Ofizialean, 18 lanek parte hartuko dute. Euskal sorkuntzei dagokienez, FANT laburraren atalean 13 euskal film labur ikusi ahal izango dira. Aurten, hainbat lagun sarituko ditu jaialdiak: Nicholas Meyer idazle, gidoilari, ekoizle eta zuzendariari Fantastikoaren Izarra saria emango diote, eta Prano Bailey-Bond zuzendari eta gidoilariari, berriz, Fantrobia saria. Ohorezko FANT saria Macarena Gómez aktoreak jasoko du, batetik, eta, bestetik, EHUko irakasle Bego Vicariok eta Patxi Azpillagak, animazio zineman talentu berriak bultzatzeko egin duten lanarengatik.\nMARTXAN DA XIII. Gaztezulo Bideo Lehiaketa, eta maiatzaren 20ra arte aurkeztu ahal izango dira lanak. Gaia librea izango da, baina sorkuntzek gutxieneko bi baldintza bete beharko dituzte: euskarazkoak izatea eta Gaztezulo aldizkaria (paperezkoa, digitala edota webgunea) agertzea. Lehen eta bigarren sariez gain, Publikoaren Saria ere banatuko dute. Horretarako, Gaztezuloren YouTubeko kanalean jarriko dituzte lanak ikusgai, ikusleek botoa eman dezaten. Informazioa gaztezulo.eus atarian duzue.\n1813an Donostia setiatua eta suntsitua izan zen. Pasarte hura du ardatz Toti Martinez de Lezearen Bretxa (Erein) eleberriak. Ereinek euskarazko bertsioa kaleratu berri du, eta, aurkezpenean jakinarazi dutenez, eleberrian oinarritutako musikala ere egin dute Oihan Vegak eta Valen Moñuxek. Sei urteko lanaren emaitza da musikala, eta 150 artistak baino gehiagok osatzen dute. 2023ko urtarrilaren 13an izango da estreinaldia, Donostiako Victoria Eugenia Antzokian.\nEKONOMIA ETA ENPRESA munduari buruzko informazioa euskaraz jorratzeko xedez jaio da Enpresabidea (enpresabidea.eus) euskarazko egunkari digitala. Hedabideak berak azaldu duenez, “euskal ekonomiaren eta enpresa munduaren ekosistema ikusaraztea eta kohesionatzea du helburu, ikuspegi eraikitzailea eskainiz eta dibulgazioa eginez”. Era berean, lan eta enpresa ingurunean euskararen normalizaziorako pizgarri izan nahi du.\nSAREAN EUSKARAZ jokatzeko aukera handitu du Talaios Kooperatibak, Wikitrivia jokoa euskaratuta. Funtzionamendu erraza du: jokoak proposatzen dituen historiako gertakariak denbora lerro batean kokatu behar dira, kronologia asmatuta. WordlEH eta Berbaxerka ez bezala, Wikitrivian nahi adina aldiz joka daiteke egunean. Hori bai, partida bakoitzean hiru huts egin daitezke gehienez. Helbide honetan joka daiteke: wikitribia.talaios.coop/.


Beldur Barik lehiaketa Lasarte-Orian\nAurten ere, Lasarte-Orian laugarren aldiz Beldur Barik lehiaketa antolatu da. Lehiaketa honetan, emakumeek jasaten duten bereizkeria-egoerari aurre egiten dioten neska-mutilen arte-adierazpen mota oro onartu, baloratu eta bultzatuko da. Lan horiek errespetuan, berdintasunean, askatasunean eta autonomian, erantzukizun-kidetzan eta indarkeria sexistaren gaitzespen irmoan oinarritutako jokabide eta jarrerak izan behar dituzte.\nParte hartzen duten proiektuek Beldur Barik jarrera islatu behar dute. Emakumeen aurkako indarkeria mota guztiak gainditzeko, eta harreman libre, errespetuzko, parekide, dibertso eta ez sexistak eraikitzeko konpromiso pertsonal eta kolektiboa erakutsi behar dute. Kalitate tekniko edo artistikoaren gainetik, mezuaren kalitatea baloratuko da, nesken ahalduntzetik gogoetak eta eztabaidak sortzeko gaitasuna, eta mutilen matxismoaren aurkako konpromisoa.\nParte hartzaileak: lehiaketara 12 urtetik 26 urtera bitarteko gazteak aurkeztu ahalko dira, baina Lasarte-Oriako sarietarako Lasarte-Orian erroldatutakoak baino ez dira kontuan hartuko.\n1. Kategoriako saria (12-17 urte):\n1. Saria: 300 €\n2. Kategoriako saria (18 -26 urte):\nLasarte-Oriako sari banaketa azaroaren 23an izango da, Manuel Lekuona kultur etxeko hitzaldi aretoan. 19:00etan.\nNola parte hartu: Deialdi honetan parte hartu nahi duzuen pertsonek www.beldurbarik.org webgunean dagoen formularioa osorik bete beharko duzue. Formularioan bideoaren esteka, aldez aurretik ikus-entzunezko plataformara igoko duzuena, jarri beharko duzue. Formularioa bete eta bidali ondoren, erantzun automatikoa jasoko duzue, jaso dugula baieztatzeko.\nHalere, lehiaketan parte hartzeko betekizun guztiak betetzen direla egiaztatu arte (lehiaketako oinarrien 4. atala), Beldur Barik jarrera! lehiaketako antolatzaileek ez dute lana Beldur Bariken webgunean eta sare sozialetan erakutsiko.\nAdierazpen artistiko mota oro onartuko da, baldin eta ikus-entzunezko formatuan aurkezten bada: flashmob, kamera aurrean errezitatutako poemak edo irakurritako gogoeta-testuak, argazkiak, argazki-muntaiak, fotonobelak, lipdubak, dantza, film laburrak, animazio proiektuak, proiektuak edo artelanak bideoan aurkeztea, performanceak eta kaleko esku hartzeak, etab.\nLehiaketa bikoitza da: alde batetik, Berdinsareak Euskal Autonomia Erkidegoan antolatutakoa eta, bestetik, Lasarte-Oriako lehiaketa. Bietan arauak berberak dira.\nAurkezteko epea azaroaren 13an amaitzen da.\nLehiaketa orokorraren sariak:\nIkus-entzunezko ekoizpen onenari saria: 300 €\nParte hartzeari saria: 300€\nProiektu irabazle guztien epaia jakitera emango da abenduaren 3an, EIBARREN(Gipuzkoa) udalerrian ospatuko den Beldur Barik topaketan.\nInformazio gehiago eta lehiaketaren oinarriak: www.beldurbarik.org edo gurekin harremanetan jarri:\nBeldur Barik Lasarte-Oria\nANIMA ZAITEZ ETA ADIERAZI ZURE BELDUR BARIK JARRERA!


Txapeldun zaharra eta gaztea — Eibar.ORG | Eibarko peoria\nHemen zaude: Hasiera / Blogak / Amatiño / Txapeldun zaharra eta gaztea\nBi finalistaren artean inoiz aurretik izan den alderik handiena orain hirurogeita hamar urte gertatu zen, 1948an. Atanoren eta Gallastegiren artean. Kasu hartan, bi garairen arteko norgehiagokaren antzera jolastu zen, nahiz euren artean hamalau urteko aldea baino ez izan.\nEgin kontu, Atano IIIak 44 urte zituela eta, gerra zibilaren inguruko geldiunea tarteko, 22 zeramatzala erreskadan txapeldun. Mito hutsa zen azkoitiar aurrelaria. Gallastegi atzelari eibartarra, berriz, nabarmen gazteagoa izan arren, ez zen ordurako hain gaztea, 30 urte beteak baitzituen. Baina, gerra ostean bi urtetik behin baino ez zirenez gero txapelketak jokatzen, biak ere ohi baino adintsuagoak ziren txapela lehian jarri zutenerako.\nBasarri bertsolariaren ahapaldiak gogoratu besterik ez dago, orduko giroaz jabetzeko:\nPelotazale asko zeuden an, malkoa zeriotela,\nikusirikan jator ta umill, Atanok uzten zuela,\nogeitaka urtez bere mendean, eduki zuen txapela.\nPena franko zen, bai, pilotazaleen artean, Atano handiaren ahalak behingoz amaitzear zirelako. Hona, berriro, Basarri bera:\nBerrogeita lau urte Atanok, bestea berriz sasoiko.\nAinbeste argi egindakoa, ez al zan bein itzaliko?\nJende guztiak esan zuena: “Jaungoikoa dek betiko!”\nGaur egun ez da ordukorik. Olaizola, onenetakoa izan arren, ez baita txapeldun bakarra. Eta Altunak, ostera, nahiz 22 urte izan, ezelango garai-aldaketarik ez dakarrelako.\nHala ere, 1948 urteko bertsoen haritik, Eibar eta Azkoitia herrien ordez, Goizueta eta Amezketa aipatuz gero, hona non orduko bertsoak oraindik ere indarrean liraukeen 70 urte geroago…. Oraingoan ere, gazteak irabaziko balu, jakina!\nPoztu Goizueta eta Amezketa, on baita gogoratzea:\nbioiri nola gerta zaizuen, seme on oiek aztea.\nBertso gozotan zoriontzen ditut, bata bezela bestea.\nUrte askoan naiko nuke nik, osasuntsu ikustea.\nLen izan degun txapeldun zarra, ta orain daukagun gaztea.


Realak 0-3 irabazi du Albaceten, eta Athleticek 3-2 galdu Valentzian - Kirola - Berria\nRealak 0-3 irabazi du Albaceten, eta Athleticek 3-2 galdu Valentzian\nTxuri-urdinek beheko postuetatik aldentzen segitzen dute. Levante 3-0 aurreratu da, baina zuri-gorriak emaitza iraultzear egon dira\nAthleticeko atezain Ainhoa Tirapu, aurkari bati laguntzen. LA LIGA\nRealak garaipen baliotsua lortu zuen atzo Albaceteren zelaian (0-3), eta beheko postuetatik aldentzen segitzen du. Athleticek, berriz, 3-2 galdu zuen Levante aurkari zuzenaren kontra, eta, hirugarren postuan jarraitu arren, ezin izan zuen sailkapenean duen errenta handitu.\nAzken lau jardunaldietan, hiru partida irabazi eta bat berdinduta, Realaren egoera dezente aldatu da. Emaitzetatik harago, jokoan ere beste itxura bat ematen ari da, eta batez ere erasoan asmatzen ari da. Albacete zuen atzo aurrean, eta hasieratik erakutsi zuen gehiago zela. Partida aginduz hasi zuen Gonzalo Arconadaren taldeak, eta nagusitasun horren isla izan ziren sartutako bi golak. Bea Beltranek (20. min) eta Manu Lareok (28. min) sartu zituzten.\nBigarren zati hasieran Albacetek estutu egin zuen. Baina Realak ondo eutsi zion defentsan, eta berriz jokoaren ekimena eskuratu zuen. 86. minutuan sartu zuen hirugarren gola Etxezarretak.\nAthleticek partida gaiztoa zuen Levanteren aurka, eta are gehiago zaildu zitzaion 30 minuturako. 3-0 aurreratu zen Levante. Hiru golak Ligako golegile onenak sartu zituen: Charlyn aurrelariak. Athleticeko atzelariek ez zuten hura geratzen jakin. Baina atsedenaldira iritsi aurretik, 39. minutuan, Nekanek gola sartu zuen buruz.\nGol hori pizgarri izan zen zuri-gorrientzat. Bigarren zatian joko ekimena bizkaitarrena izan zen. Levante kontraerasoan partida erabakita uzten ahalegindu zen, baina ez zuen lehen zatian bezala asmatu. Gola sartu zuena Athletic izan zen, berriro ere buruz, Vanesa Gimberten eskutik (79. min). Azken hamar minutuetan izan zituen aukera gehiago. Baina, merezi arren, ez zuen emaitza irauli.


"Zainketak ikusgarritasun sozial gutxi dauka, baina horren beharra izan duen orok daki zenbatekoa den erizainek gizarteari eskaintzen dioten laguntza" - Okondo - Aiaraldea.eus\nErredakzioa 2017-02-13 09:25\nErizaina eta unibertsitateko irakaslea da Ainhoa Ulibarri Ochoa okondoarra.\nAngel Muriel Fundazioak zure lana aitortu eta saritu du, zer da erakunde hori?\nÁngel Muriel Fundazioa, irabazi asmorik gabeko entitatea da, egoitza Huelvan duena. Fundazioa izen hori dauka minbiziagatik hil egin zen Angel Muriel Moreno enpresariaren omenez, Huelvan oso estimatua izan zena.\nFundazioren helburuak dira:\na) Minbizia diagnostikatu zaien pertsonei eta euren senitartekoei psikologikoki laguntzea eta babestea prozesu onkologiko guztian, minbiziak suposatzen dituen zailtasunei eta erronkei aurre egiten laguntzeko. Hori guztia dohainik izatea da fundazioaren helburua.\nb) Minbiziaren inguruko ikerkuntzak aurrera eramateko ekintzak garatzea, horien artean urtero egiten dituzten sariak, bai onkologoentzat eta bai erizainentzat.\nZergatik eman dizute saria? Zer ikertu duzu?\nEratu berria da “I Premio de investigación Enfermería en Cuidados Oncológicos y Paliativos de la Fundación Angel Muriel". Sari horretan aurkeztu egin nituen ikerketaren emaitza nagusiak. Aurkeztutako beste lan guztien artean, epaimahaiak nire ikerketari eman dio saria, bai landu dudan gaiagatik eta bai ikerketaren kalitate metodologikoagatik.\nAurkeztutako lanaren izenburua eta saritua izan dena hau da: “Afrontamiento, Calidad de Vida, Resiliencia y otros factores psicosociales en personas con cáncer durante el tratamiento de quimioterapia sistémica ambulatoria: Un estudio longitudinal y multicéntrico”.\nIkerketa horren helburu nagusia izan da gehiago ezagutzea minbizia duten (kasu honetan bularreko, birikako eta koloneko minbizia) eta kimioterapia tratamendu sistemiko (zain barnetik) anbulatorioa jasotzen duten pertsonen bizipenak.\nPertsona horiek onkologiako eguneko ospitalera etorri behar dira hainbat ziklotan kimioterapia tratamendua jasotzeko eta egunean bertan etxera bueltatzen dira. Kimioterapia toxizitate altuko tratamendua da eta bigarren mailako ondorio asko eragiten ditu. Ondorioz, pertsona hauek kimioterapia ziklo batetik bestera bigarren mailako ondorio asko pairatu ditzakete etxean, gehienetan beraiek bakarrik eta familiaren sostengu sozialarekin.\n"Ikerketaren helburu nagusia izan da minbizia duten pertsonen bizipenak gehiago ezagutzea"\nProfesionalen laguntza ere badute, baina konplikazioren bat suertatuz gero, zailagoa da berehalako laguntza profesionala eskuratzea.\nOnkologiako eguneko ospitalean erizain bezala niharduen garaitik, betidanik niretzat kezka profesionala izan da pertsona horien bizipenean sakontzea, kimioterapia tratamenduaren fasean bereziki dituzten zainketa-beharrak identifikatzea eta ondoren artatzearen hobekuntza bideratzea, batez ere, artatze hori gehiago humanizatzeko, gehienetan alderdi fisikoan zentratzen baikara, alderdi psikosoziala hainbeste lantzen ez dugularik.\nHorren harira, gaixoen artatzearen hobekuntza izan da ikerketa bideratzeko estimulu nagusia.\nEta Ángel Muriel Fundazioak hori baloratu du, bat datorrena beraien helburu nagusiarekin. Eta baita ikerketaren diseinua eta kalitate metodologikoa.\nFundazioak saritzen du ekarpen berriak egitea. Zure kasuan zein izan da eginiko ekarpena?\nOrain arte ikuspegi fisikoago batetik aztertu da era anbulatorioan kimioterapia jasotzen duten minbizidun pertsonen bizitza-kalitatea, gaixotasunak eta tratamenduak eragiten dituen mugen ikuspegitik; baina ez da ia ikerketarik aurkitu gaixoen bizipenak, ongizatearen eta emozioen aldetik, abordatzen dituena.\nHorregatik ikerketa honetan kimioterapia jasotzen duten pertsonen bizipena ikuspegi holistikotik aztertu da, eduki sanitarioak eta psikologikoak aintzat hartuta. Ikerketaren helburua izan da kimioterapia tratamenduan norberak hautemandako osasunaren determinanteen inguruan ezagutza gehiago bereganatzea, horiek identifikatzeko eta ondoren artatzea hobetzeko programak eta interbentzio zehatzak garatzeko.\nHorrez gain, ikerketa hau lehena da Euskal Herrian eta Espainian minbizia duten eta kimioterapia sistemiko anbulatorioa jasotzen ari diren pertsonen inguruan egiten den diseinu kontrolatu (multizentrikoa eta longitudinala) baten bitartez garatzen dena, prozesu onkologikoa pairatzen duten pertsonen inguruan ebidentzia gehiago ekarri dituena.\nGainera, bularreko, birikako eta koloneko minbizia duten pertsonen portaerak ere elkarren artean konparatu eta ikertu egin dira. Aurretik konparaketa hori egiten duten ikerketa gutxi daude munduan. Alde horretatik, oso ikerketa berria da, era berean ikerketa lerro berria irekitzen duena.\nZeintzuk izan dira zure lanaren ondorioak?\nIkerketaren bitartez frogatua geratu da kimioterapia tratamendua toxizitate altukoa dela eta tratamenduaren lehenengo ziklotik bigarren mailako efektuak dituela, pertsonen bizitza-kalitatean era garrantzitsu batean eragina dutenak, batez ere osasun fisikoan.\nTratamenduan, gainera, osasun fisikoa okertuz doa, pertsona horiek geroz eta muga gehiago dituztelarik euren eguneroko bizitzako jarduerak aurrera eramateko, lan-erritmoa mantentzeko, normalean izan ohi dituzten rolak betetzeko, egin ohi dituzten jarduera sozialak mantentzeko eta abar.\n"Kimioterapia toxizititate altuko tratamendua da eta eragin fisiko eta psikologikoak sortzen ditu"\nNahiz eta tratamenduan pertsona horiek osasun mentala mantentzen duten, beraien afektibitatea edo egoera emozionala okertzen doa, euren ongizate emozionalean eragina izanez eta geroz eta urduriago, negatiboago, egoerari aurre egin ezin izango diotenaren sentsazioarekin… sentituz. Tratamenduan, zikloz ziklo, ikusi da pertsona horiek aurre-egite desadaptatiboagoak egiten dituztela eta euren erresilientzia gaitasuna ere gutxitzen dela.\nIkerketa horren bitartez argi geratu da kimioterapia jasotzen ari diren pertsonak tratamendu osoan laguntzearen garrantzia eta afektibitate positiboa mantentzeari zuzendutako eta afektibitate negatiboa saihesteari zuzendutako interbentzioak gauzatzearen garrantzia. Interbentzio horiek guztiak hobeto egingo lirateke diagnostiko momentutik planifikatuko balira, etengabe gaixoen egoera emozionala ere aintzat hartuz eta artatzea gehiago pertsonalizatuz.\nZer eragin dizu saria jasotzeak?\nSaria jasotzeak lagundu egin dit ikerketaren helburua eta ikerketaren emaitzak ikusgarri egiten, bai Estatuan eta baita Euskal Herrian. Horrekin batera aukera izan dut pertsona horien eta euren familiaren artatze psikologikoaz arduratzen den Fundazio hori ezagutzeko eta egiten duten lan garrantzitsua zabaltzeko.\nIlusioz eta emozio handiz jaso egin dut saria, ikerketaren estimulu nagusia egoera horretan dauden pertsonak izan direlako eta sari hori gaixoen aldetik datorkidalako, nahiz eta epaimahaia profesionalez eratuta egon den eta sariaren erabakia zorroztasun handiz hartua izan den erizaintzako profesional nabarmenen eskutik, horien artean Huelvako Erizainen Elkartea eta Huelvako Erizaintzako Fakultatea.\nNola burutu duzu ikerketa?\nIkerketa horren ikertzaile nagusia ni izan naizen arren, beste hainbat ikertzaile kolaboratzaileen laguntza izan dut, horien artean onkologoak, psikologo bat eta erizainak. Hemendik, guztiei eskerrak ematea gustatuko litzaidake. Nahiz eta ikerketaren zama nagusia nik eraman, beraien laguntza ezinbestekoa izan da ikerketa aurrera eraman ahal izateko.\n"4 urte baino gehiago eman ditut ikerketa burutzeko"\nIkerketak 4 urte baino gehiago eraman digu eta esfortzu handia izan da. 247 gaixoei jarraipena egin diegu kimioterapiaren tratamenduan zehar (ikerketa longitudinala), gaixo bakoitzari tratamenduaren hasieran, erdian eta amaieran jarraipena eginez.\nHori oso neketsua eta anbizio handikoa izan da, baina lortu dugu eta horrek izugarri pozten nau, batez ere, gaixoen bizipena gehiago ulertu ahal izan dugulako eta horrek lagunduko duelako pertsona horiei ematen zaien artatzea hobetzen.\nEsan beharra dago ere ikerketa multizentrikoa izan dela eta 4 zentroetako onkologiako eguneko ospitaleetan aurrera eraman dela: Gurutzetako Ospitale Unibertsitarioan, Galdakao-Usansoloko Ospitalean, Arabako Ospitale Unibertsitarioan-Txagorritxu egoitzan eta Donostiako Institutu Onkologikoan. Eskerrak eman nahiko nizkieke lau zentro horiei eta bertako gaixo eta profesional guztiei.\nGarrantzitsua da aipatzea ere ikerketa burutzeko Eusko Jaurlaritzako Osasun-Sailaren diru-laguntza izan dugula.\nHautatu duzun esparrua bereziki gogorra da, zergatik hautatu duzu hori eta ez beste bat?\nUne honetan unibertsitatean irakaskuntzan nagoen arren, ni onkologiako erizaina kontsideratzen naiz eta Txagorritxuko onkologiako ospitalean lan egiten nuenetik beti arreta deitu didate prozesu onkologikoaren fase ezberdinen artean, kimioterapia sistemikoa era anbulatorioan jasotzen duten pertsonak eta nola hauek egoera gogor hori ia bakarrik edo euren familiaren laguntzarekin bakarrik gainditu behar zuten.\nOso egoera gogorra da eta gaixoek horrela adierazten dute eta literaturak ere horrela jasotzen du.\nKimioterapia tratamendua minbizia pairatzen duen pertsona batek bizitzen duen faserik gogorrena da, diagnostiko unearekin batera. Horregatik eta egoera horretan zeuden gaixoekin eta senitartekoekin mantendutako elkarrizketa anitzen bitartez, kontziente egin nintzen gaur egun oraindik muga asko daudela gaixoen arlo psikosozialekiko, artatzea gehienbat alderdi fisikora bideratuz.\nHori ikusteak estimulatu ninduen egoera horretan dauden pertsonen bizipenean ikertzeko, tratamenduan faltan botatzen dutena identifikatzeko eta artatzea hobetzeko, gaixoek artatze integrala izan dezaten.\nErizaintzak eta zaintzak, berez, badirudi emakumezkoen lanak direla, horrela da zuk aztertu duzun kasuetan?\nOraindik ere Erizaintza lanbidea portzentaje altu batean emakumez osatuta badago ere, erizaintza ez da bakarrik emakumeen lana. Ezinbestekoa da Erizaintza profesionalizatzea eta hemen lekua dago zainketa profesionalak eman nahi dituzten edozein pertsonentzat, emakumezkoa zein gizonezkoa.\n"Zainketak sendaketak baino ikusgarritasun sozial gutxiago dauka, baina behar izan duten pertsona orok dakite erizainek gizarteari eskaintzen dioten laguntza"\nOraindik batzuetan historiak eta zainketaren bilakaeran gertatutakoak pisu handia dauka eta gaur egun oraindik zainketak sendaketak baino garrantzi eta ikusgarritasun sozial gutxiago dauka, baina zainketak behar izan dituen pertsona orok ezagutzen du erizainek gizarteari eskaintzen dioten laguntza eta horren garrantzia.\nHorregatik, nire kasuan bezala, erizain batek bideratutako ikerketa eta honengatik jasotako sari guztiak lagungarri izan dira erizainen garrantzia eta ikusgarritasun soziala azaleratzeko. Alde horretatik ere, oso pozik sentitzen naiz.\nHelburu asko ditut. Une honetan ikerketaren emaitzak zabaltzen nabil parte hartu duten zentro guztietan. Komunikabideen bitartez ere zabaltzen ari naiz gizartean eta egoera hori pasatu duten edo egoera horretan dauden gaixo eta pertsonei. Horrez gain, emaitzak publikatu behar ditugu aldizkari zientifikoetan komunitate zientifikoak ikerketaren ekarpena ezagutu dezan.\nBeranduago gustatuko litzaidake ikerketa horri jarraipena ematea, batetik kimioterapia ondorengo fasean gaixo horien bizipena nolakoa den eta dituzten zainketa behar berriak zeintzuk diren jakiteko. Horrekin batera, gustatuko litzaidake bizipen horiek guztiak ikuspegi kualitatiboagotik ezagutzea. Horretarako pertsona horien testimonioak entzun eta elkarrizketa sakonak egin nahi ditut.\n"Gustatuko litzaidake ezagutza guzti horiek praktikan aplikatzea"\nHorrekin guztiarekin batera, gustatuko litzaidake ezagutza guzti horiek praktikara eramatea, pixkanaka interbentzio zehatzak proiektatuz eta praktikara eramanez osasun-taldeko profesional guztien artean.\nHemendik denbora batera gustatuko litzaidake ikustea ikerketa horren emaitzek balio izan dutela pertsona horien artatzea gizartiartzeko bieta pertsona horiek dituzten zainketa-beharrei era integralago batean erantzuteko, lagundu diezaiegun ahalik eta hoberen bizitzen eta aurre egiten egoera gogor horri.


Txomin Peillen gonbidatu Sautrela saioan martxoaren 19an |Sautrela | EITB\nTxomin Peillen gonbidatu, gaur, 'Sautrela' saioan\nArgitaratu berri duen Nina Waita. Apuru baten itzalean liburuaz mintzatuko da Hasier Etxeberriarekin.\nTxomin Peillenekin “Nina Waita. Arupu baten itzalean” lanaz hizketan\nAste honetako 'Sautrela'n Txomin Peillenen bisita izango dute. Idazle zuberotarrak Nina Waita. Apuru baten itzalean liburua argitaratu du Utriusque Vasconiae argitaletxearekin. Ekuadorren girotutako eleberria da, zeinetan kultura kitxuaren aldarrikapena bere egin, eta hiru belaunalditako emakumeen istorioak harilkatu dituen. Peillen berak aditzera ematen duenez, kultura kitxua gerturatzeko eleberria da honakoa.\nErreportajean Jack London idazleak utzitako ondare literarioari erreparatuko diote. Letagin zuri edota Pirataren ibilaldia bezalako eleberriengatik egin zen ezagun idazle estatubatuarra. Hil zela mendeurrena bete da berriki, baina badirudi bere eraginak oraino presente dirauela. Alejandro Gonzalez Iñarritu zinemagilearen The Revenant filmak esaterako askori ekarri die gogora Jack Londonen ondarea. Karlos Gorrindo eta Xabier Mendiguren Bereziartuk gerturatuko gaituzte idazle estatubatuarraren obrara.\nJuan Luis Zabalak liburu erabat mardula ekarriko du aste honetako saiora, euskaraz sekula idatzi den zabalena: Joan Mari Irigoienen Lur bat haratago. Bertan, XVII. mendeko Nafarroan bizi den familia baten gorabeherak kontatzen dira etxeko seme txikiaren ikuspegitik kontatua.\nHau guztia, ohiko legez, gaur izango dugu ikusgai, 15:00etatik aurrera, ETB1en.


ISEAk Gipuzkoako Foru Aldundiari lagunduko dio "Gipuzkoa Lurralde eskubiaz jaioa" ekimena garatzen.. ISEA, Bikaintasun zentrua Zerbitzuen Sektoreko lehiakortasunean, garapen teknologikoa eta berrikuntzaren bidez.\nHemen zaude: Sarrera » Albisteak » ISEAk Gipuzkoako Foru Aldundiari lagunduko dio "Gipuzkoa Lurralde eskubiaz jaioa" ekimena garatzen.\nISEAk Gipuzkoako Foru Aldundiari lagunduko dio "Gipuzkoa Lurralde eskubiaz jaioa" ekimena garatzen.\n2019-01-03 ¦ ISEA\nOndorio horretara iritsi izan da Cornell Unibertsitateko Sloan School of Management delako eskolak. Aipatu Eskolak garatutako azterketa batek erakusten du, besteak beste, krisialdiaren eraginez enpresa-zuzendarien pentsamoldea kontserbadorea bihurtu dela, (I + G)-ko inbertsioa gutxitu egin dela eta, era berean, inbertsio kapitalak gutxitu egin direla. Horren guztiaren eraginez hazkunde-tasak moteldu egin dira.\nZuzendariek krisialdiaren bitartean garatutako jarrera kontserbatzaileak bere horretan jarraitzen du. Horretaz gain, kontuan hartu beharko genuke, "RIS Berrikuntza" Eskualdeko Adierazleek erakusten dutela berez Gipuzkoako enpresen indarra erabat makala dela. Este baterako, gure enpresek honela kokatzen dira aipatu adierazleei dagokionez:\n167. postua marketin edo antolamenduko ETE berritzaileen adierazleei dagokionez.\n144. postua barneko gaitasunetan berritzailea adierazleei dagokionez.\n118. postuan kokatzen dira ezagutza trinko zerbitzuen enpleguari dagokionez.\nHorretaz guztiaz jabetuta, Gipuzkoako Foru Aldundiak “Gipuzkoa Lurralde eskubiaz jaioa” izeneko ekimena garatuko du. Aipatu ekimenaren mamia “enpresa eskubiaz jaioa” deritzon eredua garatzean datza, bere asmoa alor zehatz honetan Gipuzkoako enpresen izaera eraldatzea izango delarik.\nEkimenaren ondorioz honako onurak lortzea espero da:\n"RIS Berrikuntza" Eskualdeko kokapenean Gipuzkoako enpresek gora egitea.\n"Enpresa eskubiaz jaioa" izeneko alorrean Gipuzkoa muturreko erreferentzia bihurtzea.


Herriko jolastokiak - Ahotsak.eus\nHerriko jolastokiak
Elgeta kalea ezaguna zen. Zeintzuk bizi ziren han. Iturritxoa. Portalean jolasten zuten, eta udan Urkira arratsalde pasa. Zelaia eta San Lorenzo ermita. Jokoan egoten ziren andreak, kartetan, eta umeak jolasean. Kantina ere bazegoen. Afariak, meriendak, udan eta neguan. Afariketan jolasten zuten.
\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan EIB-024-004 kodeko bideoa nahi duzula aipatzea: ahotsak@ahotsak.eus\nElgeta kalea ezaguna zen. Zeintzuk bizi ziren han. Iturritxoa. Portalean jolasten zuten, eta udan Urkira arratsalde pasa. Zelaia eta San Lorenzo ermita. Jokoan egoten ziren andreak, kartetan, eta umeak jolasean. Kantina ere bazegoen. Afariak, meriendak, udan eta neguan. Afariketan jolasten zuten.\nGaia(k): Aisia » Taberna giroa » Tabernak eta jatetxeak , Herria, azpiegitura » Herri-antolaketa » Kaleak, plazak , Familia eta harremanak » Lagunartea eta familia » Jolasak , Herria, azpiegitura » Herri-antolaketa » Auzoak , Aisia » Taberna giroa » Jokoak\nTabernako lan gogorra\nGoikoleako errotariari Guardia Zibilak zetozela abisatzen\nEitza auzoa; bideak\nOngi Etorri edo Andresenekua taberna


ADARRAREN PUNTAN: ALLEN V. FARROW\n2021(e)ko apirilakren 1(a), osteguna\n«Woody Allenen filmeetatik zein duzu gogokoen? Erantzun baino lehen, hau jakin behar duzu: Zazpi urte nituenean, Woody Allenek eskutik heldu eta armairu itxurako teilatupe batera eraman ninduen, gure etxeko bigarren solairuan, ahuspez etzan eta anaiaren tren elektrikoarekin jolasteko. Gero sexu-erasoa egin zidan». Horrela hasten zen Dylan Farrowek, Mia Farrow-ren alaba adoptatuak, 2014an argitaratutako gutuna, zinegileak bere obra osoagatik ohorezko urrezko globoa jaso ondoren, hain zuzen. Gala hartan, Diane Keaton edo Enma Stone aktoreek, besteak beste, zuzendariaren bertuteak eta beraren zinemak emakumeei eman zien trataera goraipatu zituzten.\nEgun haietan, laurogeita hamarreko hamarkadaren hasieran harrotutako hautsek, Allen lehen aldiz Dylanek salatu zuenean, iragan urrun batean galdurik ziruditen. Zinegilearen bertsioak, egia esan, nolabaiteko onespena lortu zuen iritzi publikoaren aldetik: Mia Farrow erresumindutako emakume bat omen zen, Woodyk, 21 urteko Soon-Yi alaba adoptatuarekin joateko utzi zuelako. Akusazioak manipulazio interesatuaren ondorioa izango ziren. Egia da: Ez dago Allenen aurkako zigorrik, izan ere, bere garaian fiskalak umea babestearren kargurik ez aurkeztea erabaki zuen. 1997an Woody Allen -orduan 62 urte zituen- Soon-Yirekin ezkondu zen -27 urte zituen- eta ordutik ezkontza egonkor eta bateratu baten irudia eskaini dute.\nZinemagintzan jo eta ke jarraitu zuen, eta ez zirudien haren ospea arriskuan zegoenik. Baina orduan gutuna iritsi zen. Eta, ondoren, Rowan Farrow anaiaren babes publikoa. Rowanek Pulitzer saria irabazi zuen, Harvey Weinstein Hollywoodeko handikiaren bortxaketa kasu ugariren inguruan egindako ikerketengatik, hain zuzen ere. «Me Too» mugimendua lehertu zen eta Woody Allen berriro susmopean zegoen. Egia da, baita ere, Jose Luis Rebordinos Zinemaldiko zuzendariak esan zuena: Allen ez dago inongo auzitegik kondenatuta, eta, beraz, errugabetasun-presuntziorako eskubide osoa dauka. Egia da, halaber, Allen Moses-ek, Farrowren beste seme batek, zinemagilea defendatzen duela eta Mia Farrowri bere etxean giro «toxikoa» sortzea leporatzen diola.\nAskotan errepikatzen den baieztapena da hau: «Egilea bere obratik bereizi behar da». Frogatua dirudi Einsteinek bere emaztea esklabotzat hartzen zuela, Picassok zigarrokinak itzaltzen zituela bere maitaleen masailetan edo Rinbaudek bere bizitzaren zati handi bat esklabo merkataritzan eman zuela. Dylanen galderari erantzunez, nik ez nuke oso ondo jakingo zein film den nire gogokoena: haren pelikula askorekin ederki gozatu dut eta askotan pentsarazi egin dit, inork gutxik lortu duen bezala. Izan ere, Woody Allen da, ziur aski, film gehien ikusi dizkiodan zinema zuzendaria. Allenen autobiografia irakurri eta 'Allen V. Farrow' HBOko telesaioa ikusi ondoren zalantzak saihestezinak dira. Baina ez. Ez dut uste, Dylan dena asmatzen ari denik eta ezin dut ekidin haren hitzak gogoratzea: «Imajinatu zazpi urteko alaba, imajinatu Woody Allenek ganbarara eramango duela. Pentsa, bere bizitza osoan, goragalea ematen diola neskato horri, haren izena entzuten duen bakoitzean. Imajina ezazue mundu bat, beraren oinazegilea txalotzen duena».\nEgilea: nineuk ordua: 06:42\nEtiketak: Allen V. Farrow, Dylan Farrow, iritzia, Roberto Moso, Soon Yi


Ucin lantegiko ke kutsakorrak ingurua irentsi du berriz | Noaua Kultur Elkartea\nHemen zaude: Hasiera » Ingurumena » Ucin lantegiko ke kutsakorrak ingurua irentsi du berriz\nBy\tnoaua\ton\t2018-07-20\tin\tIngurumena, Jendartea\nSarritan sufritu behar izaten dute herritarrek Ucin lantegitik datozen ke kutsakor eta usain txarrak. Azkenekoz ostegun arratsalde honetan bertan, gaurko deitua dagoen elkarretaratzearen bezperan izan da. Usurbilgo Udaletik berri eman dutenez, “ke latza eta izugarria atera zen atzo arratsaldean Ucin lantegitik. Xabier Arregi alkatea eta udaltzainak berehala bertaratu ziren lantegira zer gertatzen ari zen jakiteko. Ucineko arduradunak azaldu zutenez, labetik ateratako zepa-edukiontzi bat irauli egin zen eta horrek, oxigenoarekin kontaktuan, izugarrizko kea sorrarazi zuen”.\nUdaletik ostiral eguerdi honetan aditzera eman dutenez, “Atzo arratsaldean Ucinen gertatu zenaren ondotik, udal-teknikariak txostena osatzen ari dira, eta Udalak Eusko Jaurlaritzako Ingurumen Sailera eta Ucinera igorriko du, beharrezko erantzukizunak eta neurri zuzentzaileak eskatzeko”.\nUcin-eko keak enpresa, Atxegalde eta Kaxko inguruak irentsi zituen berriz atzo, Atxegaldeko bizilagun batek atera eta sare sozialetan zabaldu dituzten ondoko argazkietan ikus daitekeen moduan.\nKuxidadea gaurkoa. #Hitzikpe geratu naiz kontatu didatenean. Ez nengoen herrian, argazki hauek ikustean tripako min galanta! Gaur gertatua, #Usurbil en, 19:30ak aldera. #Ucin lantegiaren #kezikiña herrian zehar. @usurbiludala bertan izan da. Ondo 👍 (Arg.: Atxegaldeko bizilaguna) pic.twitter.com/mTRsNYYcjB\n— Xingola Usurbil ♻ (@XingolaUsurbil) July 19, 2018\n@usurbiludala, herri guztian kea argazkiotan ikusten den bezala zabaldu omen da. Ustez, "#Usurbil go #Ucin lantegian dagoen labe batetik zepa-edukiontzi bat irauli egin omen da eta oxigenoarekin kontaktuan kea eragin duela". Harrapazank! #kezikiña beste behin herrian zabalduta! pic.twitter.com/NZlRXabONN\nKe latza eta izugarria ari da ateratzen Ucinetik eta @xarregi alkatea lantegiaren aurrean dago zer ari den gertatzen jakiteko pic.twitter.com/jOmIdMp8A2\n— Usurbilgo Udala (@usurbiludala) July 19, 2018\nUdaltzainak etorri berri dira eta @xarregi aljatea eta udaltzainburua Ucinera doaz, azalpen eske pic.twitter.com/4mErb5Djc5\nucineko arduradunak esan digu labetik ateratako zepa-edukiontzi bat irauli egin dela eta oxigenoarekin kontaktuan izugarrizko kea atera du. Dagoeneko itzali dute.\nAtzo arratsaldean Ucinen gertatu zenaren ondotik, udal-teknikariak txostena osatzen ari dira, eta Udalak Eusko Jaurlaritzako Ingurumen Sailera eta Ucinera igorriko du, beharrezko erantzukizunak eta neurri zuzentzaileak eskatzeko. pic.twitter.com/uwkxvMOVP4\n— Usurbilgo Udala (@usurbiludala) July 20, 2018


Adinekoentzako eguneko arreta zerbitzuak. Eguneko arretarako landa zentroak Laguntza eta komunitate izaera uztartzen dituzten zentroak dira. Egunean zehar zenbait zerbitzu ematen dituzte; hain...\nAskatasunik ez duten pertsonentzako laguntza ekonomikoak\nAskatasunik ez duten pertsonentzako laguntza ekonomikoak Laguntza ekonomiko hauek askatasunik ez duten pertsonentzat dira. Banaka eta modu finalistan ematen dira diru-laguntza kontzeptuan, eta hori...\nAdinekoentzako egoitza zentroak Mendekotasun egoeran dauden eta ohiko ingurunean beharrak egokitasunez ezin asebete ditzaketen adinekoentzako zentroak, ohiko etxebizitzatarako eta etxebizitza...\n186 - 189 erakusten 189 emaitzetatik.


Bertso korrika, euskahaldunak bertsolaritzara hurbiltzeko ekimena — Bertsozale Elkartea\nBertso korrika, euskahaldunak bertsolaritzara hurbiltzeko ekimena\nBertso Korrika ekimena Korrikarekin batera ibili da herriz herri, Bertsozale Elkartearen, Bertso Eskolen eta Euskaltegien eskutik.\nBertsozale Elkartearen eta Aek-aren ekimena da Bertso Korrika, eta Euskal Herri osoan zehar egin dira saioak.\nKorrika 19 girotzeko Bizkaian ere bertso zirkuitua osatu da, Bizkaiko Bertso Eskolen eta Euskaltegien eskutik, eta antolatu diren ekintzen artean dago Bertso Korrika ekimena. Euskara ikasleak bertsolaritzara hurbiltzea izan du helburu. Bizkaia osoan hamar bertso-eskolek hartu dute antolatzeko ardura, eta 40 bertsolari ibili dira kantuan, hainbat gai-jartzailerekin batera.\nBertso korrika egitasmoak ekintza nagusi bi ditu: saio didaktikoak euskaltegietan eta bertso saioak ondoren.\nSaio didaktikoetarako, bertso eskolako kideak hurbildu dira euskaltegiko klaseetara. Herri bakoitzean, saio didaktikoaren ondorengo bertso saioari buruzko informazioa landu dute bertso eskolako kide eta eskualtegiko ikasleek: bertsolariak aurkeztu, bertso saioetan egiten dituzten ariketa motak azaldu, eta bertso baten sorkuntza prozesua zein den azaldu, besteak beste.\nInprobisazioa eta bat-batekotasuna terminoetan hainbat hitz agertu dira saio didaktikoetan: zortzikoa, mezua, hitzaren jolasa, abeslariak, silabak, errima...\nSaio didaktikoetan bataz beste hogei lagun inguru elkartu dira eta aitortu dutenez ikasle asko harritu egin dira euren burua bertso kantari ikusi dutenean. Kantari hasi dira klaseak Maritxu nora zoaz edo Ama begira zazu bertso doinuekin, esaterako. Ondoren galderak etorri dira: "Zenbat lerro ditu kopla bakoitzak?" "Eta lerro bakoitzak zenbat silaba?". Silabak banatuz eta atzamarrak erabiliz "lau lerro, eta zazpi eta sei silaba" dituztela ondorioztatu dute ikasleek.\nOndoren etorri dira "Bertso bat egiterakoan eman beharreko lehen pausoa bertsoaren azken bi lerroak pentsatzea da. Eta azken oina dakienean, gainerako oinak lantzen hasiko da bertsolaria".\nLehen ariketa moduan ikasitakoarekin euren burua kopla txiki batekin aurkeztea lorpen itzela izan da. Bukaeran, txalo zaparrada guztientzat.\nGainera, saioan zer topatuko duten aurrez landu dute bertso-eskolako kideak, eta saiorako gaiak ere prestatu dituzte.\nEuskara ikasle askorentzat bertso saio bat entzun duten lehen aldia izan da. Horregatik, ahalegin berezia egin da saioko azalpenak eta bertsolarien jarduna egokitzen, euskara ikasleek ulertu eta gozatu ahal izateko.\nBertsozaleentzat ere saio hauetako ateak zabalik egon dira, publikoan betiko bertsozaleek eta euskara ikasleek bat egitea gura izan baita.\nBERTSO KORRIKAREN BIZKAIKO AGENDA\nMartxoak 5, Durango. 19:30ean, Plateruenan.\nBertsolariak: Igor Elortza, Miren Amuriza,Unai Iturriaga, Manu Goiogana.\nAntolatzaileak: Durangaldeko bertso-eskola eta AEK.\nMartxoak 9, Derio. 20:00etan Kultur Birikan\nBertsolariak: Larrabetzuko bertso-eskolako kideak.\nAntolatzaileak: Larrabetzuko bertso-eskola eta AEK.\nMartxoak 10, Gernika-Lumo. 19:30ean, Elai Aretoan\nBertsolariak: Etxahun Lekue, Miren Amuriza, Koldo Gezuraga, Fredi Paia.\nAntolatzaileak: Gernikako bertso-eskola eta AEK.\nMartxoak 12, Barakaldo. 20:00etan, Ibarrakaldun.\nBertsolariak: Aitor arrutia, Idoia Anzorandia.\nGai emaileak: Aitor Gorostiza eta Oihana Anzorandia\nAntolatzaileak: Barakaldoko bertso-eskola eta AEK.\nMartxoak 12, Galdakao. 19:00etan, bertso poteoa Gandasegi aretoan.\nAntolatzaileak: Galdakaoko bertso-eskola eta AEK.\nMartxoak 13, Zornotza. 19:00etan, bertso triki-poteoa tabernetan zehar.\nBertsolariak: Eta Abar bertso-eskolako kideak.\nAntolatzaileak: Zornotzako bertso-eskola eta AEK.\nMartxoak 13, Algorta. 21:00etan bertso afaria, Kasinon.\nBertsolariak: Imanol Uria, Inazio Vidal, Ekaitz Larrazabal "Katxo"\nAntolatzaileak: Algortako Bertsolari Eskola (ALBE) eta AEK.\nMartxoak 13, Balmaseda. 19:30ean, bertso-poteo desafioa Skamata tabernatik hasita\nBertsolariak: Kilika bertso eskola, Trapagako Gerrilla bertso eskola eta Zallako bertso eskolako kideak\nAntolatzaileak: Zallako bertso-eskola eta AEK.\nMartxoak 18, Erromo. 19:30ean bertso poteoa, Gure Etxea tabernatik hasita\nBertsolariak: Peru Vidal, Jone Uria. Herriko musikariek lagunduta.\nAntolatzaileak: ALBE eta AEK.\nMartxoak 27, Bilbo. 19:30ean. San Inazio auzoko Kabi Tabernan\nBertsolariak: Onintza Enbeita, Ander Elortegi, Amaia Iturriotz.\nAntolatzaileak: Bertsozale Elkartea eta AEK.\nMartxoak 28, Arrigorriaga. 15:00etan bertso-bazkaria Juan XXIII plazan.\nBertsolariak: Fredi Paia, Miren Amuriza, Andere Molinuevo eta Iker Garitagoitia.\nAntolatzaileak: Arrigorriagako bertso-eskola eta AEK.